title: Απόφαση της Εποπτεύουσας Αρχής της ΕΖΕΣ αριθ. 471/09/COL, της 25ης Νοεμβρίου 2009 , για την τροποποίηση, για εβδομηκοστή τέταρτη φορά, των διαδικαστικών και ουσιαστικών κανόνων στον τομέα των κρατικών ενισχύσεων, με την εισαγωγή ενός νέου κεφαλαίου σχετικά με τα κριτήρια για την ανάλυση της συμβατότητας των κρατικών ενισχύσεων για επαγγελματική εκπαίδευση οι οποίες κοινοποιούνται μεμονωμένα

text:
               8.9.2011

               EL

               Επίσημη Εφημερίδα της Ευρωπαϊκής Ένωσης

               L 231/23

         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 471/09/COL
   της 25ης Νοεμβρίου 2009
   για την τροποποίηση, για εβδομηκοστή τέταρτη φορά, των διαδικαστικών και ουσιαστικών κανόνων στον τομέα των κρατικών ενισχύσεων, με την εισαγωγή ενός νέου κεφαλαίου σχετικά με τα κριτήρια για την ανάλυση της συμβατότητας των κρατικών ενισχύσεων για επαγγελματική εκπαίδευση οι οποίες κοινοποιούνται μεμονωμένα
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ (1),
   ΕΧΟΝΤΑΣ ΥΠΟΨΗ τη συμφωνία για τον Ευρωπαϊκό Οικονομικό Χώρο (2), και ιδίως τα άρθρα 61 έως 63 και το πρωτόκολλο 26,
   ΕΧΟΝΤΑΣ ΥΠΟΨΗ τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου (3), και ιδίως το άρθρο 24 και το άρθρο 5 παράγραφος 2 στοιχείο β),
   ΕΚΤΙΜΩΝΤΑΣ ότι, σύμφωνα με το άρθρο 24 της συμφωνίας περί Εποπτείας και Δικαστηρίου, η Αρχή εφαρμόζει τις διατάξεις της συμφωνίας για τον ΕΟΧ σχετικά με τις κρατικές ενισχύσεις,
   ΕΚΤΙΜΩΝΤΑΣ ότι σύμφωνα με το άρθρο 5 παράγραφος 2 στοιχείο β) της συμφωνίας περί Εποπτείας και Δικαστηρίου, η Αρχή εκδίδει ανακοινώσεις και κατευθυντήριες γραμμές για θέματα τα οποία ρυθμίζονται στη συμφωνία για τον ΕΟΧ, εφόσον τούτο προβλέπεται ρητά από την εν λόγω συμφωνία ή από τη συμφωνία περί Εποπτείας και Δικαστηρίου ή εφόσον το κρίνει αναγκαίο η Αρχή,
   ΥΠΕΝΘΥΜΙΖΟΝΤΑΣ τους διαδικαστικούς και ουσιαστικούς κανόνες στον τομέα των κρατικών ενισχύσεων, οι οποίοι θεσπίστηκαν από την Αρχή στις 19 Ιανουαρίου 1994 (4),
   ΕΚΤΙΜΩΝΤΑΣ ότι στις 11 Αυγούστου 2009 η Επιτροπή των Ευρωπαϊκών Κοινοτήτων (καλούμενη εφεξής «Επιτροπή ΕΚ») εξέδωσε ανακοίνωση σχετικά με τα κριτήρια για την ανάλυση της συμβατότητας των κρατικών ενισχύσεων για επαγγελματική εκπαίδευση οι οποίες κοινοποιούνται μεμονωμένα (5),
   ΕΚΤΙΜΩΝΤΑΣ ότι η εν λόγω ανακοίνωση παρουσιάζει επίσης ενδιαφέρον για τον Ευρωπαϊκό Οικονομικό Χώρο,
   ΕΚΤΙΜΩΝΤΑΣ ότι η ενιαία εφαρμογή των κανόνων του ΕΟΧ σχετικά με τις κρατικές ενισχύσεις πρέπει να εξασφαλίζεται σε ολόκληρο τον Ευρωπαϊκό Οικονομικό Χώρο,
   ΕΚΤΙΜΩΝΤΑΣ ότι, σύμφωνα με το σημείο ΙΙ του τμήματος «ΓΕΝΙΚΑ», που βρίσκεται στο τέλος του παραρτήματος ΧV της συμφωνίας για τον ΕΟΧ, η Αρχή εκδίδει, κατόπιν διαβουλεύσεων με την Επιτροπή, πράξεις αντίστοιχες με αυτές που εκδίδει η Ευρωπαϊκή Επιτροπή,
   ΑΦΟΥ συμβουλεύθηκε την Ευρωπαϊκή Επιτροπή,
   ΥΠΕΝΘΥΜΙΖΟΝΤΑΣ ότι η Αρχή προέβη σε διαβούλευση με τα κράτη ΕΖΕΣ σχετικά με το θέμα, με επιστολή της 2ας Οκτωβρίου 2009 (αριθ. 532318, 532294 και 532322),
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι κατευθυντήριες γραμμές για τις κρατικές ενισχύσεις τροποποιούνται με τη θέσπιση νέου κεφαλαίου σχετικά με τα κριτήρια για την ανάλυση της συμβατότητας των κρατικών ενισχύσεων για επαγγελματική εκπαίδευση οι οποίες κοινοποιούνται μεμονωμένα. Το νέο κεφάλαιο περιέχεται στο παράρτημα της παρούσας απόφασης.
   Άρθρο 2
   Το κείμενο στην αγγλική γλώσσα είναι το μόνο αυθεντικό.

      Βρυξέλλες, 25 Νοεμβρίου 2009.

            Για την Εποπτεύουσα Αρχή της ΕΖΕΣ

         Per SANDERUD

            Πρόεδρος

         Kurt JÄGER

            Μέλος του Σώματος

      (1)  Καλούμενη εφεξής «η Αρχή».

      (2)  Καλούμενη εφεξής «η συμφωνία για τον ΕΟΧ».

      (3)  Καλούμενη εφεξής «η συμφωνία περί εποπτείας και Δικαστηρίου».

      (4)  Κατευθυντήριες γραμμές για την εφαρμογή και ερμηνεία των άρθρων 61 και 62 της συμφωνίας για τον ΕΟΧ και του άρθρου 1 του πρωτοκόλλου 3 της συμφωνίας περί εποπτείας και Δικαστηρίου, που εγκρίθηκαν και εκδόθηκαν από την Αρχή στις 19 Ιανουαρίου 1994, δημοσιεύθηκαν στην
         Επίσημη Εφημερίδα της Ευρωπαϊκής Ένωσης L 231 της 3.9.1994, σ. 1 και στο συμπλήρωμα ΕΟΧ αριθ. 32 της 3.9.1994, σ. 1. Εφεξής «κατευθυντήριες γραμμές για τις κρατικές ενισχύσεις». Το επικαιροποιημένο κείμενο των κατευθυντήριων γραμμών για τις κρατικές ενισχύσεις δημοσιεύθηκε στον δικτυακό τόπο της Αρχής στην ακόλουθη διεύθυνση:
   http://www.eftasurv.int/state-aid/legal-framework/state-aid-guidelines/

      (5)  Δημοσιεύθηκε στην ΕΕ C 188 της 11.8.2009, σ. 1.

      ΠΑΡΑΡΤΗΜΑ

         ΚΡΙΤΗΡΙΑ ΓΙΑ ΤΗΝ ΑΝΑΛΥΣΗ ΤΗΣ ΣΥΜΒΑΤΟΤΗΤΑΣ ΤΩΝ ΚΡΑΤΙΚΩΝ ΕΝΙΣΧΥΣΕΩΝ ΓΙΑ ΕΠΑΓΓΕΛΜΑΤΙΚΗ ΕΚΠΑΙΔΕΥΣΗ ΟΙ ΟΠΟΙΕΣ ΚΟΙΝΟΠΟΙΟΥΝΤΑΙ ΜΕΜΟΝΩΜΕΝΑ
          (1)

      1.   Εισαγωγή

                  1.

                  Η επαγγελματική εκπαίδευση έχει συνήθως θετικές εξωτερικές συνέπειες για την κοινωνία στο σύνολό της διότι αυξάνει το σύνολο των ειδικευμένων εργαζομένων από τους οποίους μπορούν να τροφοδοτηθούν οι επιχειρήσεις, βελτιώνει την ανταγωνιστικότητα της οικονομίας και προωθεί μια κοινωνία της γνώσης ικανή να ενσωματώσει μια πιο καινοτόμο οδό ανάπτυξης.

                  2.

                  Είναι, ωστόσο, πιθανό το επίπεδο επαγγελματικής εκπαίδευσης που παρέχουν οι επιχειρήσεις να είναι κατώτερο του βέλτιστου για την κοινωνία, αν οι εργαζόμενοι είναι ελεύθεροι να αλλάζουν εργοδότες και άλλες επιχειρήσεις μπορούν να επωφεληθούν από την πρόσληψη υπαλλήλων τους οποίους έχουν εκπαιδεύσει εκείνες. Τούτο ισχύει ιδίως στην επαγγελματική εκπαίδευση που αφορά δεξιότητες που είναι μεταβιβάσιμες μεταξύ επιχειρήσεων. Οι κρατικές ενισχύσεις μπορούν να συμβάλουν στη δημιουργία πρόσθετων κινήτρων για τους εργοδότες ώστε να παρέχουν επαγγελματική εκπαίδευση στο επιθυμητό από κοινωνική άποψη επίπεδο.

                  3.

                  Το κεφάλαιο αυτό παραθέτει κατωτέρω ορισμένες κατευθύνσεις σχετικά με τα κριτήρια που θα εφαρμόζει η Εποπτεύουσα Αρχή της ΕΖΕΣ (καλούμενη εφεξής «η Αρχή») για την αξιολόγηση των μέτρων ενίσχυσης της επαγγελματικής εκπαίδευσης. Οι παρούσες κατευθύνσεις σκοπό έχουν να προσδώσουν διαφάνεια στο σκεπτικό της Αρχής και να δημιουργήσουν προβλεψιμότητα και ασφάλεια δικαίου. Σύμφωνα με το άρθρο 6 παράγραφος 1 στοιχείο ζ) της πράξης που αναφέρεται στο σημείο 1ι του παραρτήματος XV της συμφωνίας για τον ΕΟΧ [του κανονισμού (ΕΚ) αριθ. 800/2008 της Επιτροπής, της 6ης Αυγούστου 2008, για την κήρυξη ορισμένων κατηγοριών ενισχύσεων ως συμβατών με την κοινή αγορά κατ’ εφαρμογή των άρθρων 87 και 88 της συνθήκης (γενικός κανονισμός απαλλαγής κατά κατηγορία]
                      (2), όπως προσαρμόσθηκε στη συμφωνία για τον ΕΟΧ με το σχετικό πρωτόκολλο 1 (3) (καλούμενος εφεξής «γενικός κανονισμός απαλλαγής κατά κατηγορία»), κάθε μεμονωμένη κρατική ενίσχυση για επαγγελματική εκπαίδευση, είτε χορηγείται ad hoc είτε στο πλαίσιο καθεστώτος, θα υπόκειται στις προαναφερθείσες κατευθύνσεις όταν το ισοδύναμο επιχορήγησης υπερβαίνει τα 2 εκατ. ευρώ ανά σχέδιο επαγγελματικής εκπαίδευσης.

                  4.

                  Τα κριτήρια που ορίζονται στις παρούσες κατευθύνσεις δεν θα εφαρμόζονται μηχανικά. Το επίπεδο της αξιολόγησης της Αρχής και το είδος της πληροφόρησης που μπορεί να απαιτεί θα είναι ανάλογο προς τον κίνδυνο στρέβλωσης του ανταγωνισμού. Το βάθος της ανάλυσης θα εξαρτάται από τη φύση της συγκεκριμένης περίπτωσης.

            2.   Θετικά αποτελέσματα της ενίσχυσης

      2.1.   Ύπαρξη δυσλειτουργιών της αγοράς

                  5.

                  Οι ειδικευμένοι εργαζόμενοι συμβάλλουν στην αύξηση της παραγωγικότητας και της ανταγωνιστικότητας των επιχειρήσεων. Παρά ταύτα, οι εργοδότες και οι εργαζόμενοι ενδέχεται να υποεπενδύουν στην επαγγελματική εκπαίδευση για διάφορους λόγους. Οι εργαζόμενοι ενδέχεται να περιορίζουν τις επενδύσεις τους σε επαγγελματική εκπαίδευση αν είναι απρόθυμοι να αναλάβουν κινδύνους, αν αντιμετωπίζουν οικονομικά προβλήματα ή αν έχουν δυσκολία να δώσουν το στίγμα του επιπέδου των γνώσεων που έχουν αποκτήσει σε μελλοντικούς εργοδότες.

                  6.

                  Οι επιχειρήσεις ενδέχεται να μην επιθυμούν να εκπαιδεύσουν το εργατικό δυναμικό τους στο επίπεδο που θα ήταν βέλτιστο για την κοινωνία στο σύνολό της. Τούτο οφείλεται στη δυσλειτουργία της αγοράς που συνδέεται με τις θετικές εξωτερικές συνέπειες της επαγγελματικής εκπαίδευσης και τις δυσχέρειες των επιχειρήσεων να αποκομίσουν τα οφέλη από την κατάρτιση που προσφέρουν αν οι εργαζόμενοι είναι ελεύθεροι να αλλάζουν εργοδότες. Οι επιχειρήσεις ενδέχεται να μην επενδύουν επαρκώς στην επαγγελματική εκπαίδευση, εάν φοβούνται ότι ο εργαζόμενος θα αποχωρήσει μετά την ολοκλήρωση της κατάρτισης, πριν μπορέσει η επιχείρηση να αποσβέσει την επένδυση. Οι επιχειρήσεις ενδέχεται να είναι επιφυλακτικές όσον αφορά την παροχή επαρκούς εκπαίδευσης στους εργαζομένους τους, εκτός αν η εκπαίδευση αποφέρει οφέλη σύντομα ή αν απευθύνεται σε συγκεκριμένες ανάγκες της επιχείρησης ή αν συμβατικές ρήτρες μπορούν να εμποδίσουν τον εργαζόμενο να εγκαταλείψει την επιχείρηση πριν αποσβεσθεί το κόστος της εκπαίδευσης ή να τον υποχρεώσουν να επιστρέψει (εν μέρει) τις δαπάνες της εκπαίδευσης.

                  7.

                  Ανεπάρκεια επενδύσεων στον τομέα της επαγγελματικής εκπαίδευσης παρατηρείται ακόμη και αν η επιχείρηση μπορεί να αποσβέσει πλήρως την επένδυσή της, αλλά τα ιδιωτικά της οφέλη είναι μικρότερα σε σχέση με τα οφέλη της κοινωνίας στο σύνολό της. Παρόμοιες θετικές εξωτερικές συνέπειες της επαγγελματικής εκπαίδευσης μπορεί να προκύψουν ιδίως αν η εκπαίδευση βελτιώνει μεταβιβάσιμες δεξιότητες, δηλαδή δεξιότητες που μπορούν να χρησιμοποιηθούν σε περισσότερες της μιας επιχειρήσεις. Αντιθέτως, η ειδική εκπαίδευση συνεπάγεται αύξηση της παραγωγικότητας μόνο σε μια συγκεκριμένη επιχείρηση και οι επιχειρήσεις μπορούν εύκολα να ιδιοποιηθούν τα οφέλη που αυτή συνεπάγεται (4). Είναι λοιπόν μικρότερη η ικανότητα της ειδικής εκπαίδευσης να δημιουργεί θετικές εξωτερικές συνέπειες σε σχέση με την αντίστοιχη ικανότητα της γενικής εκπαίδευσης.

                  8.

                  Το υψηλότερο κόστος και τα αμφίβολα οφέλη για τις επιχειρήσεις όσον αφορά την επαγγελματική εκπαίδευση εργαζομένων σε μειονεκτική θέση ή εργαζομένων με αναπηρία (5) μπορεί να αποτελούν κίνητρα για τον περιορισμό της εκπαίδευσης που παρέχεται στις ομάδες αυτές. Ωστόσο, η εκπαίδευση εργαζομένων σε μειονεκτική θέση ή εργαζομένων με αναπηρία αναμένεται συνήθως ότι μπορεί να έχει θετικά εξωτερικά αποτελέσματα για την κοινωνία στο σύνολό της (6).

                  9.

                  Τα κράτη ΕΖΕΣ θα πρέπει να αποδείξουν ότι ή ενίσχυση δικαιολογείται λόγω δυσλειτουργίας της αγοράς. Στην ανάλυσή της, η Αρχή θα λαμβάνει υπόψη, μεταξύ άλλων, τα ακόλουθα στοιχεία:

                              1.

                              τη φύση της επαγγελματικής εκπαίδευσης – είτε είναι ειδική, είτε γενική κατά την έννοια του άρθρου 38 του γενικού κανονισμού απαλλαγής κατά κατηγορία· ένα σχέδιο επαγγελματικής εκπαίδευσης μπορεί να αποτελείται τόσο από γενικά όσο και από ειδικά στοιχεία. Η γενική επαγγελματική εκπαίδευση θα παράγει περισσότερες θετικές εξωτερικές επιπτώσεις·

                              2.

                              τη δυνατότητα μεταβίβασης των δεξιοτήτων που αποκτήθηκαν κατά την επαγγελματική εκπαίδευση· όσο μεγαλύτερη είναι η δυνατότητα μεταβίβασης των δεξιοτήτων τόσο υψηλότερη είναι η πιθανότητα θετικών συνεπειών. Η επαγγελματική εκπαίδευση θα θεωρείται ότι παρέχει μεταβιβάσιμες δεξιότητες αν, για παράδειγμα:

                                          α)

                                          η επαγγελματική εκπαίδευση οργανώνεται από κοινού από διάφορες ανεξάρτητες επιχειρήσεις, ή εάν εργαζόμενοι διαφόρων επιχειρήσεων μπορούν να επωφεληθούν από την επαγγελματική εκπαίδευση·

                                          β)

                                          η επαγγελματική εκπαίδευση πιστοποιείται, οδηγεί σε αναγνωρισμένο τίτλο ή επικυρώνεται από δημόσιες αρχές ή όργανα·

                                          γ)

                                          η επαγγελματική εκπαίδευση απευθύνεται στις κατηγορίες εργαζομένων που χαρακτηρίζονται από υψηλό βαθμό εναλλαγών στην οικεία εταιρεία και στον οικείο τομέα·

                                          δ)

                                          η επαγγελματική εκπαίδευση θα μπορούσε να αποδειχθεί πολύτιμη για τον εργαζόμενο και ανεξάρτητα από την τρέχουσα θέση απασχόλησης που κατέχει (μελλοντικές ενασχολήσεις σε άλλη επιχείρηση, κοινωνική ζωή, ευημερία κ.λπ.)·

                              3.

                              τους συμμετέχοντες στην επαγγελματική εκπαίδευση: η συμμετοχή εργαζομένων με αναπηρία ή εργαζομένων σε μειονεκτική θέση ενδέχεται να αυξήσει τις θετικές εξωτερικές συνέπειες της επαγγελματικής εκπαίδευσης.

            2.2.   Η κρατική ενίσχυση ως κατάλληλο μέσο πολιτικής

                  10.

                  Οι κρατικές ενισχύσεις δεν είναι το μόνο μέσο πολιτικής που διαθέτουν τα κράτη ΕΖΕΣ για να προωθήσουν την επαγγελματική εκπαίδευση. Στο μεγαλύτερο μέρος της η επαγγελματική εκπαίδευση παρέχεται μέσω εκπαιδευτικών συστημάτων (π.χ. πανεπιστήμια, σχολεία, επαγγελματική κατάρτιση η οποία παρέχεται ή χρηματοδοτείται από κρατικές αρχές). Την επαγγελματική εκπαίδευση μπορούν επίσης να αναλάβουν τα ίδια τα άτομα, με ή χωρίς την υποστήριξη των εργοδοτών τους.

                  11.

                  Στις περιπτώσεις κατά τις οποίες το κράτος ΕΖΕΣ εξέτασε και άλλες πολιτικές επιλογές, και στις οποίες διαπιστώθηκαν τα πλεονεκτήματα της χρήσης ενός επιλεκτικού μέσου όπως η κρατική ενίσχυση προς μια συγκεκριμένη επιχείρηση, τα μέτρα θεωρούνται ότι συνιστούν κατάλληλο μέσο. Η Αρχή θα λαμβάνει ιδιαίτερα υπόψη κάθε εκτίμηση αντικτύπου του προτεινόμενου μέτρου την οποία έχει ενδεχομένως διενεργήσει το κράτος ΕΖΕΣ.

            2.3.   Δημιουργία κινήτρων και αναγκαιότητα της ενίσχυσης

                  12.

                  Η κρατική ενίσχυση για επαγγελματική εκπαίδευση πρέπει να οδηγεί σε αλλαγή της συμπεριφοράς του δικαιούχου της ενίσχυσης ώστε να παρέχει περισσότερη ή/και καλύτερη εκπαίδευση από ό,τι στην περίπτωση που δεν θα λάμβανε ενίσχυση. Αν δεν υπάρξει ανάλογη αύξηση της ποσότητας ή της ποιότητας των προγραμματιζόμενων εκπαιδευτικών δραστηριοτήτων, θεωρείται ότι η ενίσχυση δεν παρέχει κίνητρα.

                  13.

                  Η δημιουργία κινήτρων διαπιστώνεται με την ανάλυση «αντιπαραδειγμάτων», με τη σύγκριση των επιπέδων της σχεδιαζόμενης εκπαιδευτικής δραστηριότητας με ή χωρίς ενίσχυση. Οι περισσότεροι εργοδότες κρίνουν αναγκαία την παροχή επαγγελματικής εκπαίδευσης στο εργατικό δυναμικό τους προκειμένου να διασφαλίσουν την εύρυθμη λειτουργία των επιχειρήσεών τους. Δεν μπορεί να θεωρηθεί εκ των προτέρων ότι οι κρατικές ενισχύσεις για την επαγγελματική εκπαίδευση, ιδίως την ειδική εκπαίδευση, είναι πάντοτε αναγκαίες.

                  14.

                  Τα κράτη ΕΖΕΣ θα πρέπει να αποδεικνύουν στην Αρχή τον χαρακτήρα κινήτρου, καθώς και την αναγκαιότητα της ενίσχυσης. Πρώτον, ο δικαιούχος πρέπει να έχει υποβάλει αίτηση για χορήγηση ενίσχυσης στο οικείο κράτος ΕΖΕΣ πριν από την έναρξη του σχεδίου επαγγελματικής εκπαίδευσης. Δεύτερον, το κράτος ΕΖΕΣ πρέπει να αποδείξει ότι η κρατική ενίσχυση οδηγεί σε αύξηση, σε σύγκριση με την περίπτωση μη χορήγησης ενίσχυσης, του μεγέθους, της ποιότητας, του πεδίου εφαρμογής του σχεδίου κατάρτισης ή των συμμετεχόντων σε αυτήν. Ο συμπληρωματικός όγκος επαγγελματικής εκπαίδευσης που προσφέρεται με την ενίσχυση μπορεί να καταδειχθεί, παραδείγματος χάρη, με περισσότερες ώρες επαγγελματικής εκπαίδευσης ή με περισσότερα μαθήματα, με μεγαλύτερο αριθμό συμμετεχόντων, με τη μετάβαση από εκπαίδευση που σχετίζεται ειδικά με την επιχείρηση σε γενική επαγγελματική εκπαίδευση, ή με την αύξηση της συμμετοχής ορισμένων κατηγοριών εργαζομένων σε μειονεκτική θέση ή εργαζομένων με αναπηρία.

                  15.

                  Στην ανάλυσή της, η Αρχή θα λαμβάνει υπόψη, μεταξύ άλλων, τα ακόλουθα στοιχεία:

                              α)

                              εσωτερικά έγγραφα του δικαιούχου της ενίσχυσης σχετικά με τις δαπάνες κατάρτισης, τους προϋπολογισμούς, τους συμμετέχοντες, το περιεχόμενο και τον προγραμματισμό για δύο υποθετικές περιπτώσεις: επαγγελματική εκπαίδευση με ενίσχυση και επαγγελματική εκπαίδευση χωρίς ενίσχυση·

                              β)

                              ύπαρξη νομικής υποχρέωσης των εργοδοτών να παρέχουν ένα ορισμένο είδος επαγγελματικής εκπαίδευσης (π.χ. ασφάλεια): εάν υφίσταται αυτή η υποχρέωση, η Αρχή συνάγει κατά κανόνα το συμπέρασμα ότι η ενίσχυση δεν λειτουργεί ως κίνητρο·

                              γ)

                              αξιοπιστία του υποβληθέντος σχεδίου, π.χ. μέσω της παραπομπής σε προϋπολογισμούς επαγγελματικής εκπαίδευσης προηγούμενων ετών και της σύγκρισής του με αυτούς·

                              δ)

                              σχέση μεταξύ του προγράμματος επαγγελματικής εκπαίδευσης και των επιχειρηματικών δραστηριοτήτων του δικαιούχου της ενίσχυσης: όσο στενότερη είναι η σχέση, τόσο μικρότερη είναι η πιθανότητα δημιουργίας κινήτρων. Για παράδειγμα, η επαγγελματική εκπαίδευση σχετικά με την εισαγωγή μιας νέας τεχνολογίας σε συγκεκριμένο τομέα είναι απίθανο να έχει χαρακτήρα κινήτρου δεδομένου ότι οι επιχειρήσεις δεν έχουν άλλη επιλογή από το να εκπαιδεύσουν το εργατικό δυναμικό τους στη νέα τεχνολογία.

            2.4.   Αναλογικότητα της ενίσχυσης

                  16.

                  Το κράτος ΕΖΕΣ πρέπει να αποδείξει ότι η ενίσχυση είναι αναγκαία και το ύψος της το ελάχιστο δυνατό, ώστε να επιτευχθεί ο στόχος της ενίσχυσης.
                  Οι επιλέξιμες δαπάνες πρέπει να υπολογίζονται σύμφωνα με το άρθρο 39 του γενικού κανονισμού απαλλαγής κατά κατηγορία και να περιορίζονται στο κόστος που προκύπτει από τις δραστηριότητες κατάρτισης οι οποίες δεν θα πραγματοποιούνταν χωρίς τη χορήγηση ενίσχυσης.
                  Τα κράτη ΕΖΕΣ θα πρέπει να παρέχουν στοιχεία που να βεβαιώνουν ότι το ύψος της ενίσχυσης δεν υπερβαίνει το μέρος των επιλέξιμων δαπανών το οποίο δεν μπορεί να ιδιοποιηθεί η επιχείρηση (7). Σε κάθε περίπτωση, οι εντάσεις των ενισχύσεων ποτέ δεν πρέπει να υπερβαίνουν τις εντάσεις που ορίζονται στο άρθρο 39 του γενικού κανονισμού απαλλαγής κατά κατηγορία και θα εφαρμόζονται στις επιλέξιμες δαπάνες (8).

            3.   Αρνητικές επιπτώσεις της ενίσχυσης

                  17.

                  Εάν η ενίσχυση είναι αναλογική για την επίτευξη του στόχου της ενίσχυσης, οι αρνητικές επιπτώσεις της ενίσχυσης είναι πιθανό να είναι περιορισμένες και μπορεί να μην είναι απαραίτητη η ανάλυση των αρνητικών επιπτώσεων (9). Ωστόσο, σε ορισμένες περιπτώσεις, ακόμη και όταν η ενίσχυση είναι αναγκαία και ανάλογη προκειμένου η συγκεκριμένη επιχείρηση να αυξήσει την παρεχόμενη επαγγελματική εκπαίδευση, η ενίσχυση μπορεί να έχει ως αποτέλεσμα την αλλαγή της συμπεριφοράς του δικαιούχου με τρόπο που να προκαλεί νόθευση του ανταγωνισμού. Στις περιπτώσεις αυτές, η Αρχή θα διενεργεί εμπεριστατωμένη ανάλυση των στρεβλώσεων του ανταγωνισμού. Ο βαθμός της στρέβλωσης του ανταγωνισμού η οποία προκαλείται από την ενίσχυση μπορεί να ποικίλλει ανάλογα με τα χαρακτηριστικά της ενίσχυσης και των επηρεαζόμενων αγορών (10).

                  18.

                  Τα χαρακτηριστικά της ενίσχυσης που μπορεί να επηρεάσουν την πιθανότητα και το βαθμό της στρέβλωσης είναι:

                              α)

                              η επιλεκτικότητα·

                              β)

                              το μέγεθος της ενίσχυσης·

                              γ)

                              η επανάληψη και η διάρκεια της ενίσχυσης·

                              δ)

                              η επίπτωση της ενίσχυσης στις δαπάνες της επιχείρησης.

                  19.

                  Παραδείγματος χάρη, ένα καθεστώς επαγγελματικής εκπαίδευσης που αποσκοπεί γενικά στην ενθάρρυνση των επιχειρήσεων ενός κράτους ΕΖΕΣ να πραγματοποιούν περισσότερες δραστηριότητες κατάρτισης, ενδέχεται να έχει διαφορετική επίπτωση στην αγορά από ένα μεγάλο ποσό ενίσχυσης που χορηγείται σε μία μεμονωμένη επιχείρηση για να τη βοηθήσει να αυξήσει την παρεχόμενη επαγγελματική εκπαίδευση. Η τελευταία αυτή επιχείρηση ενδέχεται να προκαλέσει σημαντικότερη στρέβλωση του ανταγωνισμού δεδομένου ότι οι ανταγωνιστές του δικαιούχου της ενίσχυσης καθίστανται λιγότερο ικανοί να ασκήσουν ανταγωνισμό (11). Η στρέβλωση θα είναι ακόμη μεγαλύτερη αν το κόστος της επαγγελματικής εκπαίδευσης στις επιχειρηματικές δραστηριότητες του δικαιούχου αντιπροσωπεύει υψηλό μερίδιο των συνολικών δαπανών.

                  20.

                  Κατά την αξιολόγηση των χαρακτηριστικών της αγοράς, που μπορούν να δώσουν μια πολύ ακριβέστερη εικόνα της πιθανής επίπτωσης μιας ενίσχυσης, η Αρχή θα εξετάζει μεταξύ άλλων τα εξής:

                              α)

                              τη διάρθρωση της αγοράς, και

                              β)

                              τα χαρακτηριστικά του τομέα ή του κλάδου.

                  21.

                  Η διάρθρωση της αγοράς θα εκτιμάται με τη βοήθεια κριτηρίων όπως είναι η συγκέντρωση της αγοράς, το μέγεθος των επιχειρήσεων (12), ο βαθμός διαφοροποίησης των προϊόντων (13) και οι φραγμοί εισόδου και εξόδου. Τα μερίδια αγοράς και ο βαθμός συγκέντρωσης θα υπολογίζονται μετά τον ορισμό της σχετικής αγοράς. Εν γένει, όσο μικρότερος είναι ο αριθμός των επιχειρήσεων, τόσο μεγαλύτερο είναι το μερίδιό τους στην αγορά, και λιγότερος ο αναμενόμενος ανταγωνισμός (14). Αν η επηρεαζόμενη αγορά χαρακτηρίζεται από συγκέντρωση και έχει υψηλούς φραγμούς εισόδου (15) και ο δικαιούχος της ενίσχυσης διαδραματίζει μείζονα ρόλο σε αυτήν, το πιθανότερο είναι ότι οι ανταγωνιστές θα πρέπει να μεταβάλουν τη συμπεριφορά τους συνεπεία της ενίσχυσης.

                  22.

                  Κατά την εξέταση των χαρακτηριστικών του κλάδου, η Αρχή θα σταθμίσει, μεταξύ άλλων, τη βαρύτητα του καταρτισμένου εργατικού δυναμικού για την επιχείρηση, την ύπαρξη πλεονάζουσας παραγωγικής ικανότητας, το κατά πόσον αναπτύσσονται, ωριμάζουν ή φθίνουν οι αγορές του κλάδου, τις στρατηγικές χρηματοδότησης των ανταγωνιστών για επαγγελματική εκπαίδευση (κρατικές ενισχύσεις, εργαζόμενοι, εργοδότες). Παραδείγματος χάρη, η ενίσχυση για επαγγελματική εκπαίδευση σε ένα φθίνοντα κλάδο μπορεί να αυξήσει τον κίνδυνο στρέβλωσης του ανταγωνισμού διατηρώντας εν ζωή μια επιχείρηση η οποία λειτουργεί μη αποδοτικά.

                  23.

                  Η επαγγελματική εκπαίδευση μπορεί, σε συγκεκριμένες περιπτώσεις, να οδηγήσει σε στρεβλώσεις του ανταγωνισμού, όσον αφορά την είσοδο και έξοδο από την αγορά, την επίπτωση στις εμπορικές ροές και τον παραγκωνισμό επενδύσεων για επαγγελματική εκπαίδευση.

            Είσοδος και έξοδος από την αγορά

                  24.

                  Σε μια ανταγωνιστική αγορά οι επιχειρήσεις πωλούν προϊόντα που αποφέρουν κέρδη. Μεταβάλλοντας το κόστος, οι κρατικές ενισχύσεις μεταβάλλουν την κερδοφορία και μπορούν συνεπώς να επηρεάσουν την απόφαση της επιχείρησης να προσφέρει ή όχι ένα προϊόν. Μια κρατική ενίσχυση η οποία θα μείωνε, παραδείγματος χάρη, τις τρέχουσες δαπάνες παραγωγής, όπως η επαγγελματική εκπαίδευση του προσωπικού, θα ενεθάρρυνε την είσοδο και θα επέτρεπε σε επιχειρήσεις με πενιχρές κατά τα άλλα εμπορικές προοπτικές να εισέλθουν σε μία αγορά ή να εισάγουν νέα προϊόντα, εις βάρος ικανότερων ανταγωνιστών.

                  25.

                  Η ύπαρξη κρατικής ενίσχυσης επηρεάζει επίσης την απόφαση μιας επιχείρησης να αποχωρήσει από μια αγορά στην οποία ήδη δραστηριοποιείται. Οι κρατικές ενισχύσεις για επαγγελματική εκπαίδευση θα μπορούσαν να μειώσουν το μέγεθος των ζημιών και να επιτρέψουν σε μία επιχείρηση να παραμείνει για μεγαλύτερο διάστημα στην αγορά — γεγονός που ενδεχομένως σημαίνει ότι άλλες, αποδοτικότερες επιχειρήσεις που δεν λαμβάνουν ενίσχυση αναγκάζονται να αποχωρήσουν από την αγορά.

            Επίπτωση στις εμπορικές ροές

                  26.

                  Η χορήγηση κρατικών ενισχύσεων για επαγγελματική εκπαίδευση μπορεί να διαμορφώσει ευνοϊκότερες συνθήκες παραγωγής για ορισμένες περιοχές σε σχέση με άλλες. Το στοιχείο αυτό μπορεί να οδηγήσει στη μετατόπιση των εμπορικών ροών υπέρ των περιοχών στις οποίες χορηγούνται ενισχύσεις αυτού του είδους.

            Παραγκωνισμός επενδύσεων για επαγγελματική εκπαίδευση

                  27.

                  Προκειμένου να επιβιώσουν στην αγορά και να μεγιστοποιήσουν τα κέρδη τους, οι επιχειρήσεις έχουν κίνητρα για να πραγματοποιούν επενδύσεις στην επαγγελματική εκπαίδευση του προσωπικού τους. Το ύψος των επενδύσεων για επαγγελματική εκπαίδευση στις οποίες είναι διατεθειμένη να προβεί κάθε επιχείρηση εξαρτάται από τα ποσά που επενδύουν οι ανταγωνιστές της. Οι επιδοτούμενες από το κράτος επιχειρήσεις μπορεί να μειώσουν τις επενδύσεις τους. Εναλλακτικά, αν η ενίσχυση ωθεί τον δικαιούχο σε μεγαλύτερες επενδύσεις, οι ανταγωνιστές μπορεί να αντιδράσουν μειώνοντας τις δικές τους δαπάνες για επαγγελματική εκπαίδευση. Αν, για την επίτευξη του ίδιου στόχου, οι δικαιούχοι των ενισχύσεων ή οι ανταγωνιστές τους πραγματοποιούν χαμηλότερες δαπάνες όταν υφίσταται ενίσχυση, η ιδιωτική τους επένδυση στην επαγγελματική εκπαίδευση του προσωπικού παραγκωνίζεται από την ενίσχυση.

            4.   Στάθμιση των επιπτώσεων και απόφαση

                  28.

                  Το τελευταίο βήμα της ανάλυσης είναι να αξιολογηθεί σε ποιο βαθμό τα θετικά αποτελέσματα της ενίσχυσης αντισταθμίζουν τις αρνητικές επιπτώσεις της. Αυτό γίνεται κατά περίπτωση. Για τη στάθμιση των θετικών και των αρνητικών αποτελεσμάτων, η Αρχή θα προβαίνει σε αξιολόγησή τους και θα πραγματοποιεί συνολική εκτίμηση του αντίκτυπου στους παραγωγούς και τους καταναλωτές σε κάθε μια από τις επηρεαζόμενες αγορές. Η Αρχή θα χρησιμοποιεί ποιοτικά στοιχεία για την αξιολόγηση, εκτός εάν υπάρχουν άμεσα διαθέσιμα ποσοτικά στοιχεία.

                  29.

                  Η Αρχή είναι πιθανό να υιοθετεί ευνοϊκότερη στάση και συνεπώς να αποδέχεται υψηλότερο βαθμό στρέβλωσης του ανταγωνισμού, αν η ενίσχυση κριθεί αναγκαία, καλά στοχευμένη και αναλογική έτσι ώστε μια συγκεκριμένη επιχείρηση να αυξήσει τις εκπαιδευτικές δραστηριότητές της και η κοινωνία να αποκομίσει από την επιπλέον παρεχόμενη επαγγελματική εκπαίδευση περισσότερα οφέλη σε σύγκριση με εκείνα που αποκομίζει ο δικαιούχος της ενίσχυσης.

         (1)  Το κεφάλαιο αυτό αντιστοιχεί στην ανακοίνωση της Επιτροπής των Ευρωπαϊκών Κοινοτήτων – Κριτήρια για την ανάλυση της συμβατότητας των κρατικών ενισχύσεων για επαγγελματική εκπαίδευση οι οποίες κοινοποιούνται μεμονωμένα 2009/C 188/01 (ΕΕ C 188 της 11.8.2009, σ. 1).

         (2)  ΕΕ L 214 της 9.8.2008, σ. 3. Για ad hoc κρατικές ενισχύσεις επαγγελματικής εκπαίδευσης σε μεγάλες επιχειρήσεις κάτω από το όριο των 2 εκατ. ευρώ, η Επιτροπή θα εφαρμόζει, τηρουμένων των αναλογιών, τις αρχές που παρατίθενται στο παρόν κεφάλαιο, χωρίς όμως να εμμένει σε λεπτομέρειες.

         (3)  Απόφαση αριθ. 120/2008 της Μεικτής Επιτροπής της ΕΖΕΣ, της 7.11.2008 (ΕΕ L 339 της 18.12.2008, σ. 111 και συμπλήρωμα ΕΟΧ αριθ. 79 της 18.12.2008), που τέθηκε σε ισχύ στις 8.11.2008.

         (4)  Ωστόσο, οι επιχειρήσεις μπορούν επίσης να ιδιοποιηθούν τα οφέλη που συνεπάγονται οι εξωτερικές συνέπειες της γενικής εκπαίδευσης μέσω ειδικών ρητρών που θα περιλαμβάνονται στις συμβάσεις και θα υποχρεώνουν τον εκπαιδευόμενο εργαζόμενο να παραμείνει στην επιχείρηση για καθορισμένο χρονικό διάστημα μετά την ολοκλήρωση της σχετικής εκπαίδευσης.

         (5)  Ο ορισμός των εργαζομένων σε μειονεκτική θέση και των εργαζομένων με αναπηρία παρέχεται στο άρθρο 2 του γενικού κανονισμού απαλλαγής κατά κατηγορία.

         (6)  Παραδείγματος χάρη, μια κοινωνία θα δώσει μεγαλύτερη αξία στην εκπαίδευση που λαμβάνουν νέοι εργαζόμενοι και εργαζόμενοι με χαμηλή εξειδίκευση, ενώ μια επιχείρηση θα της δώσει μικρότερη σημασία λόγω της εικαζόμενης ή πραγματικής χαμηλότερης παραγωγικότητας.

         (7)  Τούτο ισούται με το τμήμα των επιπλέον δαπανών της επαγγελματικής εκπαίδευσης το οποίο δεν μπορεί να ανακτήσει η επιχείρηση επωφελούμενη από τις δεξιότητες που απέκτησαν οι εργαζόμενοι σε αυτήν κατά τη διάρκεια της εκπαίδευσης.

         (8)  Βλέπε επίσης την τρέχουσα πρακτική, π.χ. C 35/2007, ενίσχυση επαγγελματικής εκπαίδευσης στην αυτοκινητοβιομηχανία Volvo στη Γάνδη, απόφαση 2008/948/ΕΚ της Επιτροπής, της 23ης Ιουλίου 2008, για μέτρα που έλαβε η Γερμανία υπέρ των εταιρειών DHL και Leipzig Halle airport (ΕΕ L 346 της 23.12.2008, σ. 1) και απόφαση 2007/612/ΕΚ της Επιτροπής, της 4ης Απριλίου 2007, σχετικά με την κρατική ενίσχυση αριθ. C 14/06 που προτίθεται να χορηγήσει το Βέλγιο υπέρ της General Motors Belgium στην Αμβέρσα (ΕΕ L 243 της 18.9.2007, σ. 71).

         (9)  Επίσης, αν η αγορά εργασίας λειτουργούσε τέλεια, οι εργαζόμενοι θα μπορούσαν πάντοτε να αποσπούν μεγαλύτερο μισθό για τις καλύτερες δεξιότητες που απέκτησαν χάρη στη ληφθείσα επαγγελματική εκπαίδευση και να ενσωματώνουν τις θετικές εξωτερικές συνέπειες της επαγγελματικής εκπαίδευσης.

         (10)  Ορισμένες αγορές μπορεί να επηρεαστούν από την ενίσχυση, διότι ο αντίκτυπός της ενδέχεται να μην περιορίζεται στις αγορές στις οποίες δραστηριοποιείται ο δικαιούχος, αλλά να επεκτείνεται και σε άλλες αγορές, για παράδειγμα αγορές εισροών.

         (11)  Θα πρέπει, ωστόσο, να σημειωθεί ότι οι ενισχύσεις επαγγελματικής εκπαίδευσης που χορηγούνται σε ένα ολόκληρο τομέα ενός κράτους ΕΖΕΣ ενδέχεται να οδηγήσουν σε στρέβλωση του εμπορίου μεταξύ συμβαλλομένων μελών.

         (12)  Μέγεθος της επιχείρησης με βάση τα μερίδια αγοράς, καθώς και τον κύκλο εργασιών και/ή την απασχόληση.

         (13)  Όσο μικρότερος είναι ο βαθμός διαφοροποίησης των προϊόντων, τόσο σοβαρότερες θα είναι οι επιπτώσεις της ενίσχυσης στα κέρδη των ανταγωνιστών.

         (14)  Αξίζει, ωστόσο, να σημειωθεί ότι ορισμένες αγορές είναι ανταγωνιστικές παρά τον μικρό αριθμό επιχειρήσεων που δραστηριοποιούνται σε αυτές.

         (15)  Θα πρέπει, ωστόσο, να σημειωθεί ότι μερικές φορές η χορήγηση ενίσχυσης συμβάλλει στην παράκαμψη των φραγμών εισόδου και επιτρέπει σε νέες επιχειρήσεις να εισέλθουν σε μια αγορά.


title: 2009/203/ΕΚ: Απόφαση του Ευρωπαϊκού Κοινοβουλίου, της 22ας Απριλίου 2008 , σχετικά με την απαλλαγή όσον αφορά την εκτέλεση του προϋπολογισμού του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2006

text:
               31.3.2009

               EL

               Επίσημη Εφημερίδα της Ευρωπαϊκής Ένωσης

               L 88/118

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 22ας Απριλίου 2008
   σχετικά με την απαλλαγή όσον αφορά την εκτέλεση του προϋπολογισμού του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2006
   (2009/203/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους ετήσιους λογαριασμούς του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2006 (1),
   έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2006, μαζί με τις απαντήσεις του Κέντρου (2),
   έχοντας υπόψη τη σύσταση του Συμβουλίου, της 12ης Φεβρουαρίου 2008 (5843/2008 — C6-0084/2008),
   έχοντας υπόψη τη συνθήκη ΕΚ, και ιδίως το άρθρο 276,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3), και ιδίως το άρθρο 185,
   έχοντας υπόψη τον κανονισμό (ΕΚ) αριθ. 2965/94 του Συμβουλίου, της 28ης Νοεμβρίου 1994, για την ίδρυση Μεταφραστικού Κέντρου των Οργάνων της Ευρωπαϊκής Ένωσης (4), και ιδίως το άρθρο 14,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως το άρθρο 94,
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών (A6-0124/2008),

               1.

               χορηγεί απαλλαγή στον διευθυντή του Μεταφραστικού Κέντρου των Οργάνων της Ευρωπαϊκής Ένωσης όσον αφορά την εκτέλεση του προϋπολογισμού του Κέντρου για το οικονομικό έτος 2006·

               2.

               καταγράφει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στον διευθυντή του Μεταφραστικού Κέντρου των Οργάνων της Ευρωπαϊκής Ένωσης, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Hans-Gert PÖTTERING

            Ο Γενικός Γραμματέας

         Harald RØMER

      (1)  ΕΕ C 261 της 31.10.2007, σ. 42.

      (2)  ΕΕ C 309 της 19.12.2007, σ. 94.

      (3)  ΕΕ L 248 της 16.9.2002, σ. 1.

      (4)  ΕΕ L 314 της 7.12.1994, σ. 1.

      (5)  ΕΕ L 357 της 31.12.2002, σ. 72.
    ---documentbreak---

               31.3.2009

               EL

               Επίσημη Εφημερίδα της Ευρωπαϊκής Ένωσης

               L 88/119

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 22ας Απριλίου 2008
   που περιέχει τις παρατηρήσεις οι οποίες αποτελούν αναπόσπαστο τμήμα της απόφασης σχετικά με την απαλλαγή για την εκτέλεση του προϋπολογισμού του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2006
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους ετήσιους λογαριασμούς του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2006 (1),
   έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2006, μαζί με τις απαντήσεις του Κέντρου (2),
   έχοντας υπόψη τη σύσταση του Συμβουλίου, της 12ης Φεβρουαρίου 2008 (5843/2008 — C6-0084/2008),
   έχοντας υπόψη τη συνθήκη ΕΚ, και ιδίως το άρθρο 276,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3), και ιδίως το άρθρο 185,
   έχοντας υπόψη τον κανονισμό (ΕΚ) αριθ. 2965/94 του Συμβουλίου, της 28ης Νοεμβρίου 1994, για την ίδρυση Μεταφραστικού Κέντρου των Οργάνων της Ευρωπαϊκής Ένωσης (4), και ιδίως το άρθρο 14,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως το άρθρο 94 του εν λόγω κανονισμού,
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών (A6-0124/2008),

               A.

               λαμβάνοντας υπόψη ότι το Ελεγκτικό Συνέδριο αναφέρει πως έλαβε εύλογη διαβεβαίωση όσον αφορά την αξιοπιστία των ετήσιων λογαριασμών για το οικονομικό έτος 2006 και το ότι οι υποκείμενες πράξεις είναι, στο σύνολό τους, νόμιμες και κανονικές,

               B.

               λαμβάνοντας υπόψη ότι στις 24 Απριλίου 2007 το Κοινοβούλιο χορήγησε απαλλαγή στο Διευθυντή του Μεταφραστικού Κέντρου των Οργάνων της Ευρωπαϊκής Ένωσης όσον αφορά την εκτέλεση του προϋπολογισμού του Κέντρου για το οικονομικό έτος 2005 (6), στο δε συνοδευτικό ψήφισμα της απόφασης περί απαλλαγής, μεταξύ άλλων

                           —

                           εξέφραζε ανησυχία για το γεγονός ότι από το 50 % των πιστώσεων ανάληψης υποχρεώσεων που είχαν μεταφερθεί στο οικονομικό έτος 2004 είχαν ακυρωθεί· υποστήριζε επίμονα την άποψη ότι το Κέντρο έπρεπε να βελτιώσει τον προγραμματισμό των διοικητικών δαπανών,

                           —

                           καλούσε το Κέντρο να λάβει διευκρινίσεις ως προς τα δικαιώματα πνευματικής ιδιοκτησίας που συνδέονται με την τράπεζα δεδομένων ΙΑΤΕ,

                           —

                           εξέφραζε την ελπίδα ότι η διαφορά μεταξύ του Κέντρου και της Επιτροπής όσον αφορά την καταβολή από το Κέντρο του εργοδοτικού μεριδίου της εισφοράς για τα συνταξιοδοτικά δικαιώματα των υπαλλήλων θα επιλυθεί το ταχύτερο δυνατό·

   Γενικές παρατηρήσεις που αφορούν οριζόντια ζητήματα των οργανισμών της ΕΕ και έχουν επομένως σημασία και για τη διαδικασία απαλλαγής κάθε επιμέρους οργανισμού

               1.

               επισημαίνει ότι οι προϋπολογισμοί των 24 οργανισμών και άλλων δορυφορικών υπηρεσιών που ελέγχθηκαν από το Ελεγκτικό Συνέδριο ανήλθαν συνολικά σε 1 080 500 000 ευρώ το 2006, με υψηλότερο τον προϋπολογισμό της Ευρωπαϊκής Υπηρεσίας για την Ανασυγκρότηση, 271 εκατ., και χαμηλότερο τον προϋπολογισμό της Ευρωπαϊκής Αστυνομικής Ακαδημίας (CEPOL), 5 εκατ. ευρώ·

               2.

               επισημαίνει ότι στο φάσμα των εξωτερικών υπηρεσιών της ΕΕ που υπόκεινται σε έλεγχο και απαλλαγή δεν περιλαμβάνονται τώρα μόνο οι καθιερωμένοι οργανισμοί αλλά και οι εκτελεστικοί οργανισμοί που έχουν συσταθεί για την εκτέλεση ειδικών προγραμμάτων, ενώ στο εγγύς μέλλον θα περιληφθούν επίσης οι κοινές επιχειρήσεις που συστήνονται ως εταιρικές σχέσεις δημόσιου και ιδιωτικού τομέα (κοινές τεχνολογικές πρωτοβουλίες)·

               3.

               παρατηρεί ότι, όσον αφορά το Κοινοβούλιο, ο αριθμός των οργανισμών που υπόκεινται στη διαδικασία απαλλαγής έχει εξελιχθεί ως εξής: οικονομικό έτος 2000: 8· 2001: 10· 2002: 11· 2003: 14· 2004: 14· 2005: 16· 2006: 20 κανονιστικοί και 2 εκτελεστικοί οργανισμοί (χωρίς να συμπεριλαμβάνονται οι 2 οργανισμοί που ελέγχονται από το Ελεγκτικό Συνέδριο αλλά υπόκεινται σε εσωτερική διαδικασία απαλλαγής)·

               4.

               συμπεραίνει, επομένως, ότι η διαδικασία λογιστικού ελέγχου/απαλλαγής έχει καταστεί άκαμπτη και δυσανάλογη για το σχετικό μέγεθος των προϋπολογισμών των οργανισμών και των αποκεντρωμένων υπηρεσιών· αναθέτει στην αρμόδια επιτροπή του να αναλάβει εκτενή αναθεώρηση της διαδικασίας απαλλαγής για τους οργανισμούς και τις αποκεντρωμένες υπηρεσίες, προκειμένου να αναπτύξει απλούστερη και πιο ορθολογική προσέγγιση, λαμβανομένου υπόψη του διαρκώς αυξανόμενου αριθμού των οργανισμών για καθέναν από τους οποίους θα απαιτείται ξεχωριστή έκθεση απαλλαγής τα προσεχή έτη·

         Βασικοί προβληματισμοί

               5.

               ζητεί από την Επιτροπή, πριν από τη σύσταση νέου οργανισμού ή την αναμόρφωση υπάρχοντος, να παρέχει σαφείς πληροφορίες σχετικά με τα ακόλουθα: τύπος οργανισμού, στόχοι του οργανισμού, εσωτερική διοικητική διάρθρωση, προϊόντα, βασικές διαδικασίες, ομάδα στόχου, πελάτες και ενδιαφερόμενοι του οργανισμού, επίσημη σχέση με εξωτερικούς παράγοντες, δημοσιονομική αρμοδιότητα, δημοσιονομικός προγραμματισμός, πολιτική για το προσωπικό και τη στελέχωση·

               6.

               ζητεί, κάθε οργανισμός να διοικείται στη βάση ετήσιας συμφωνίας απόδοσης που να διατυπώνεται από τον οργανισμό και την αρμόδια ΓΔ και να περιλαμβάνει τους κύριους στόχους για το επόμενο έτος, δημοσιονομικό πλαίσιο και σαφείς δείκτες για τη μέτρηση της απόδοσης·

               7.

               ζητεί τον έλεγχο της απόδοσης των οργανισμών σε τακτική βάση (και κατά περίπτωση) από το Ελεγκτικό Συνέδριο ή άλλο, ανεξάρτητο οργανισμό ελέγχου· θεωρεί ότι τούτο δεν θα πρέπει να περιορίζεται στα καθιερωμένα στοιχεία της δημοσιονομικής διαχείρισης και της χρηστής διαχείρισης του δημόσιου χρήματος, αλλά να περιλαμβάνουν επίσης τη διοικητική αποτελεσματικότητα και απόδοση και να προβλέπουν βαθμολογία για τη δημοσιονομική διαχείριση κάθε οργανισμού·

               8.

               πιστεύει ότι στην περίπτωση των οργανισμών που υπερτιμούν συστηματικά τις δημοσιονομικές τους ανάγκες, η τεχνική κατ’ αποκοπή μείωση πρέπει να γίνεται με βάση τις κενές θέσεις· θεωρεί ότι τούτο θα οδηγήσει μακροπρόθεσμα στη μείωση των εσόδων με ειδικό προορισμό για τους οργανισμούς, συνακόλουθα δε στη μείωση του διοικητικού κόστους·

               9.

               επισημαίνει ότι αποτελεί σοβαρό πρόβλημα το γεγονός ότι πολλοί οργανισμοί επικρίνονται διότι δεν τηρούν τους κανόνες των δημόσιων προμηθειών, το δημοσιονομικό κανονισμό, τον κανονισμό υπηρεσιακής κατάστασης κ.λπ.· θεωρεί ότι κύριος λόγος για τούτο είναι ότι οι περισσότεροι κανονισμοί και ο δημοσιονομικός κανονισμός έχουν σχεδιαστεί για τα μεγαλύτερα θεσμικά όργανα και οι περισσότεροι μικροί οργανισμοί δεν διαθέτουν την κρίσιμη μάζα για να μπορούν να αντεπεξέλθουν σ’ αυτές τις κανονιστικές απαιτήσεις· ζητεί, στο πλαίσιο αυτό, από την Επιτροπή, να αναζητήσει λύση για να αυξήσει σύντομα την αποτελεσματικότητα, με τη συγκέντρωση των διοικητικών καθηκόντων των διαφόρων οργανισμών προκειμένου να επιτευχθεί η κρίσιμη αυτή μάζα (λαμβάνοντας υπόψη τις απαιτούμενες τροποποιήσεις των βασικών κανονισμών που διέπουν τους οργανισμούς και τη δημοσιονομική τους ανεξαρτησία), ή να καταρτίσει επειγόντως ειδικούς κανόνες για τους οργανισμούς (ιδίως κανόνες εφαρμογής για τους οργανισμούς) που να καθιστούν δυνατή την πλήρη συμμόρφωσή τους·

               10.

               επιμένει ότι η Επιτροπή θα πρέπει κατά την κατάρτιση του προσχεδίου προϋπολογισμού να λαμβάνει υπόψη τα αποτελέσματα της εκτέλεσης του προϋπολογισμού από τους επιμέρους οργανισμούς κατά τα προηγούμενα έτη, και ιδίως το έτος ν-1, και να αναθεωρεί αντίστοιχα τον προϋπολογισμό που ζητεί ο συγκεκριμένος οργανισμός· καλεί την αρμόδια επιτροπή του να τηρεί την ανωτέρω αναθεώρηση και, αν δεν το έχει πράξει η Επιτροπή, να αναπροσαρμόζει η ίδια το συγκεκριμένο προϋπολογισμό σε ρεαλιστικά επίπεδα που να ανταποκρίνονται στις ικανότητες απορρόφησης και εκτέλεσης του εν λόγω οργανισμού·

               11.

               υπενθυμίζει την απόφασή του σχετικά με την απαλλαγή για το οικονομικό έτος 2005, στην οποία καλεί την Επιτροπή να υποβάλλει ανά πενταετία μελέτη σχετικά με την προστιθέμενη αξία κάθε υφιστάμενου οργανισμού· καλεί όλα τα σχετικά θεσμικά όργανα, σε περίπτωση αρνητικής αποτίμησης της προστιθέμενης αξίας ενός αποκεντρωμένου οργανισμού, να λαμβάνουν τα απαιτούμενα μέτρα προβαίνοντας σε αναδιατύπωση της εντολής του συγκεκριμένου οργανισμού ή στο κλείσιμό του· επισημαίνει ότι η Επιτροπή δεν πραγματοποίησε ούτε μία αξιολόγηση το 2007· επιμένει ότι η Επιτροπή θα πρέπει να υποβάλει τουλάχιστον 5 τέτοιες αξιολογήσεις πριν ληφθεί η απόφαση περί απαλλαγής για το οικονομικό έτος 2007, αρχίζοντας από τους παλαιότερους οργανισμούς·

               12.

               θεωρεί ότι οι συστάσεις του Ελεγκτικού Συνεδρίου θα πρέπει να τεθούν αμέσως σε εφαρμογή, το δε ύψος των επιχορηγήσεων που καταβάλλονται στους οργανισμούς να προσαρμοστεί στις πραγματικές τους ταμειακές ανάγκες· θεωρεί, ακόμη, ότι οι τροπολογίες στο γενικό δημοσιονομικό κανονισμό θα πρέπει να ενσωματωθούν στο δημοσιονομικό κανονισμό πλαίσιο κάθε οργανισμού και τους διάφορους ειδικούς δημοσιονομικούς κανονισμούς·

         Παρουσίαση των στοιχείων στις εκθέσεις

               13.

               επισημαίνει ότι δεν υπάρχει καθιερωμένη προσέγγιση μεταξύ των οργανισμών όσον αφορά την παρουσίαση των δραστηριοτήτων τους κατά το συγκεκριμένο οικονομικό έτος, και των λογαριασμών και των εκθέσεών τους για τη δημοσιονομική και τη χρηματοοικονομική διαχείριση, ούτε για το αν θα πρέπει να υποβληθεί από το διευθυντή του οργανισμού δήλωση αξιοπιστίας· παρατηρεί ότι δεν κάνουν όλοι οι οργανισμοί σαφή διάκριση μεταξύ α) της παρουσίασης του έργου του οργανισμού στο κοινό και β) της υποβολής τεχνικής έκθεσης για τη δημοσιονομική και τη χρηματοοικονομική διαχείριση·

               14.

               επισημαίνει ότι, μολονότι οι πάγιες οδηγίες της Επιτροπής σχετικά με την κατάρτιση των εκθέσεων δραστηριότητας δεν προβλέπουν ρητώς την κατάρτιση δήλωσης αξιοπιστίας από τον οργανισμό, πολλοί διευθυντές το έχουν πράξει για το 2006, ένας δε από αυτούς περιέλαβε και μια σημαντική επιφύλαξη·

               15.

               υπενθυμίζει ότι με την παράγραφο 27 του ψηφίσματός του της 12ης Απριλίου 2005 (7) καλεί τους διευθυντές των Υπηρεσιών να επισυνάπτουν στο εξής στην ετήσια έκθεση δραστηριοτήτων τους, η οποία υποβάλλεται μαζί με τα οικονομικά και διαχειριστικά στοιχεία, δήλωση αξιοπιστίας όσον αφορά τη νομιμότητα και κανονικότητα των πράξεων, παρόμοια με τις δηλώσεις που υποβάλλουν σήμερα οι γενικοί διευθυντές της Επιτροπής·

               16.

               ζητεί από την Επιτροπή να τροποποιήσει ανάλογα τις πάγιες οδηγίες της προς τους οργανισμούς·

               17.

               προτείνει, επιπλέον, η Επιτροπή να συνεργαστεί με τους οργανισμούς για την ανάπτυξη εναρμονισμένου προτύπου για όλους τους οργανισμούς και τις αποκεντρωμένες υπηρεσίες κάνοντας σαφή διάκριση μεταξύ:

                           —

                           ετήσιας έκθεσης για τη γενική παρουσίαση των δραστηριοτήτων, του έργου και των επιτευγμάτων του οργανισμού,

                           —

                           δημοσιονομικών δελτίων και έκθεσης σχετικά με την εκτέλεση του προϋπολογισμού,

                           —

                           έκθεσης δραστηριοτήτων στα πρότυπα των εκθέσεων δραστηριοτήτων του γενικού διευθυντή της Επιτροπής,

                           —

                           δήλωσης αξιοπιστίας υπογεγραμμένης από το διευθυντή του οργανισμού, συνοδευόμενης από ενδεχόμενες επιφυλάξεις ή παρατηρήσεις στις οποίες θεωρεί σκόπιμο να επιστήσει την προσοχή της αρμόδιας για τον προϋπολογισμό αρχής·

         Τα γενικά πορίσματα του Ελεγκτικού Συνεδρίου

               18.

               επισημαίνει το συμπέρασμα του Ελεγκτικού Συνεδρίου [παράγραφος 10.29 της ετήσιας έκθεσης (8)], ότι η εκταμίευση των επιχορηγήσεων που καταβάλλει η Επιτροπή από τον κοινοτικό προϋπολογισμό δεν βασίζεται σε επαρκώς αιτιολογημένες εκτιμήσεις των αναγκών των οργανισμών σε μετρητά, και ότι αυτό, σε συνδυασμό με τον όγκο των μεταφορών, οδηγεί τους οργανισμούς στο να τηρούν μεγάλα ταμειακά υπόλοιπα· επισημαίνει, ακόμα, τη σύσταση του Ελεγκτικού Συνεδρίου, το ύψος των επιχορηγήσεων που καταβάλλονται στους οργανισμούς να αντιστοιχεί στις πραγματικές τους ταμειακές ανάγκες·

               19.

               επισημαίνει ότι, στο τέλος του 2006, 14 οργανισμοί δεν είχαν εφαρμόσει ακόμη το σύστημα λογιστικής ABAC (ετήσια έκθεση, υποσημείωση στην παράγραφο 10.31)·

               20.

               επισημαίνει την παρατήρηση του Ελεγκτικού Συνεδρίου (ετήσια έκθεση, παράγραφος 1.25) σχετικά με τις αυξημένες δαπάνες ορισμένων οργανισμών που καταλόγισαν τα καταβλητέα έξοδα για μη ληφθείσα άδεια· επισημαίνει ότι το Ελεγκτικό Συνέδριο εξέδωσε με επιφυλάξεις τις δηλώσεις αξιοπιστίας του στην περίπτωση τριών οργανισμών (Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop), CEPOL και Ευρωπαϊκός Οργανισμός Σιδηροδρόμων) για το οικονομικό έτος 2006 (2005: Cedefop, Ευρωπαϊκή Αρχή για την Ασφάλεια των Τροφίμων, Ευρωπαϊκή Υπηρεσία Ανασυγκρότησης)·

         Εσωτερικός έλεγχος

               21.

               υπενθυμίζει ότι σύμφωνα με το άρθρο 185 παράγραφος 3, του δημοσιονομικού κανονισμού, ο εσωτερικός ελεγκτής της Επιτροπής είναι επίσης εσωτερικός ελεγκτής των κανονιστικών οργανισμών που λαμβάνουν επιδοτήσεις από τον κοινοτικό προϋπολογισμό· επισημαίνει ότι ο εσωτερικός ελεγκτής αναφέρεται στο διοικητικό συμβούλιο και το διευθυντή κάθε οργανισμού·

               22.

               εφιστά την προσοχή στις ακόλουθες επιφυλάξεις που περιλαμβάνει η ετήσια έκθεση δραστηριοτήτων του εσωτερικού ελεγκτή για το 2006:
               «Ο εσωτερικός ελεγκτής της Επιτροπής δεν είναι σε θέση να εκπληρώσει την υποχρέωσή του βάσει του άρθρου 185 του δημοσιονομικού κανονισμού ως εσωτερικού ελεγκτή των κοινοτικών οργανισμών λόγω έλλειψης προσωπικού.»·

               23.

               επισημαίνει, ωστόσο, την παρατήρηση του εσωτερικού ελεγκτή για το 2006, ότι από το 2007, με πρόσθετο προσωπικό που θα διαθέσει η Επιτροπή στην υπηρεσία εσωτερικού ελέγχου (IAS), όλοι οι εν λειτουργία κανονιστικοί οργανισμοί θα υπόκεινται σε ετήσιο εσωτερικό έλεγχο·

               24.

               επισημαίνει το διαρκώς αυξανόμενο αριθμό κανονιστικών και εκτελεστικών οργανισμών και κοινών επιχειρήσεων που απαιτείται να ελέγχονται από την IAS σύμφωνα με το άρθρο 185 του δημοσιονομικού κανονισμού· ζητεί από την Επιτροπή να ενημερώσει την αρμόδια επιτροπή του, αν το προσωπικό που θα διατεθεί στην IAS θα επαρκεί για τη διεξαγωγή ετήσιου λογιστικού ελέγχου όλων των οργανισμών τα προσεχή έτη·

               25.

               παρατηρεί ότι σύμφωνα με το άρθρο 72 παράγραφος 5, του κανονισμού (ΕΚ, Ευρατόμ) αριθ. 2343/2002, κάθε οργανισμός πρέπει να υποβάλλει κάθε χρόνο στην αρμόδια για την απαλλαγή αρχή και την Επιτροπή έκθεση του διευθυντή του σχετικά με τον αριθμό και τον τύπο των λογιστικών ελέγχων που έχει διεξαγάγει ο εσωτερικός ελεγκτής, τις συστάσεις που έχουν γίνει και τις ενέργειες που έχουν αναληφθεί σε συνέχεια των συστάσεων αυτών· ζητεί από τους οργανισμούς να αναφέρουν αν τούτο έχει γίνει, και, αν ναι, με ποιο τρόπο·

               26.

               λαμβάνει υπόψη, σε σχέση με την ικανότητα εσωτερικού ελέγχου, ιδίως σε σχέση με μικρότερους οργανισμούς, την πρόταση που υπέβαλε ο εσωτερικός ελεγκτής ενώπιον της αρμόδιας Επιτροπής του Κοινοβουλίου, στις 14 Σεπτεμβρίου 2006, να επιτρέπεται στους μικρότερους οργανισμούς να αναθέτουν εσωτερικούς ελέγχους σε ιδιωτικούς φορείς·

         Αξιολόγηση των οργανισμών

               27.

               υπενθυμίζει την κοινή δήλωση του Κοινοβουλίου, του Συμβουλίου και της Επιτροπής (9), που προέκυψε από τη συνδιαλλαγή ενόψει του Συμβουλίου Ecofin για τον προϋπολογισμό, στις 13 Ιουλίου 2007, με την οποία ζητούνται ι) κατάσταση των οργανισμών τους οποίους προτίθεται να αξιολογήσει η Επιτροπή και ιι) κατάσταση των οργανισμών που έχουν ήδη αξιολογηθεί, συνοδευόμενη από επισκόπηση των βασικών συμπερασμάτων·

         Πειθαρχικές διαδικασίες

               28.

               επισημαίνει ότι, λόγω του μεγέθους τους, οι επιμέρους οργανισμοί δυσκολεύονται να συγκροτήσουν ειδικά πειθαρχικά συμβούλια απαρτιζόμενα από υπαλλήλους κατάλληλου βαθμού, η δε IDOC (υπηρεσία διοικητικής έρευνας και πειθαρχικών μέτρων) της Επιτροπής δεν έχει αρμοδιότητα στους οργανισμούς· καλεί τους οργανισμούς να εξετάσουν τη δυνατότητα συγκρότησης κοινού πειθαρχικού συμβουλίου·

         Σχέδιο διοργανικής συμφωνίας

               29.

               υπενθυμίζει το σχέδιο διοργανικής συμφωνίας σχετικά με το πλαίσιο λειτουργίας των ευρωπαϊκών κανονιστικών οργανισμών που υπέβαλε η Επιτροπή [COM(2005) 59], το οποίο έχει ως στόχο τη δημιουργία οριζόντιου πλαισίου για τη δημιουργία, τη διάρθρωση, τη λειτουργία, την αξιολόγηση και τον έλεγχο των ευρωπαϊκών κανονιστικών οργανισμών· επισημαίνει ότι το σχέδιο συνιστά χρήσιμη πρωτοβουλία στην προσπάθεια εξορθολογισμού της δημιουργίας και της λειτουργίας των οργανισμών· επισημαίνει τη δήλωση που περιλαμβάνεται στη συγκεφαλαιωτική έκθεση της Επιτροπής του 2006 [παράγραφος 3.1 COM(2007) 274], ότι μολονότι δεν υπήρξε πρόοδος στις διαπραγματεύσεις μετά τη δημοσίευση του σχεδίου, η συζήτηση επί της ουσίας επαναλήφθηκε στο Συμβούλιο στο τέλος του 2006· εκφράζει τη λύπη του για το γεγονός ότι δεν στάθηκε δυνατόν να σημειωθεί περαιτέρω πρόοδος προς την κατεύθυνση της θέσπισης της συμφωνίας·

               30.

               εκφράζει στο πλαίσιο αυτό την ικανοποίησή του για τη δέσμευση της Επιτροπής να υποβάλει ανακοίνωση σχετικά με το μέλλον των κανονιστικών οργανισμών μέσα στο 2008·

         Αυτοχρηματοδοτούμενοι οργανισμοί

               31.

               υπενθυμίζει ότι στους δύο αυτοχρηματοδοτούμενους οργανισμούς χορηγεί απαλλαγή στο διευθυντή το διοικητικό συμβούλιο· επισημαίνει ότι οι δύο οργανισμοί διαθέτουν σημαντικό συσσωρευμένο πλεόνασμα από έσοδα τελών που έχουν μεταφερθεί από προηγούμενα έτη:

                           —

                           Γραφείο Εναρμόνισης στην εσωτερική αγορά, ταμειακά διαθέσιμα και ισοδύναμα αυτών: 281 εκατ. ευρώ (10),

                           —

                           Κοινοτικό Γραφείο Φυτικών Ποικιλιών, ταμειακά διαθέσιμα και ισοδύναμα αυτών: 18 εκατ. ευρώ (11)·

         Ειδικά ζητήματα

               32.

               επισημαίνει την παρατήρηση του Ελεγκτικού Συνεδρίου στην έκθεσή του για το 2006 ότι το συσσωρευμένο δημοσιονομικό πλεόνασμα για το 2006 ανήλθε σε 16,9 εκατ. ευρώ και ότι, το 2007, το Κέντρο θα επιστρέψει 9,3 εκατ. ευρώ στους πελάτες του· συμμερίζεται την άποψη του Ελεγκτικού Συνεδρίου ότι μια τέτοιου είδους συσσώρευση πλεονασμάτων υπονοεί ότι η μέθοδος τιμολόγησης των μεταφράσεών του δεν είναι αρκετά ακριβής·

               33.

               επισημαίνει επίσης τη διαπίστωση του Ελεγκτικού Συνεδρίου ότι, σε διαδικασία πρόσληψης μεταφραστών, το Κέντρο δεν ήταν σε θέση να παράσχει γραπτά στοιχεία σχετικά με τους κανόνες που εφαρμόσθηκαν για την αξιολόγηση των φακέλων των υποψηφίων·

               34.

               διαπιστώνει από τους τελικούς λογαριασμούς ότι το Κέντρο είχε προβλέψει για το εργοδοτικό μερίδιο της εισφοράς για τα συνταξιοδοτικά δικαιώματα των υπαλλήλων ποσό ύψους 2 021 126 ευρώ και για μη χρησιμοποιηθείσα άδεια ποσό ύψους 197 000 ευρώ·

               35.

               επισημαίνει ότι το διοικητικό συμβούλιο του Κέντρου διόρισε νέα διευθύντρια που ανέλαβε τα καθήκοντά της την 1η Μαΐου 2006·

               36.

               εκφράζει την ελπίδα ότι θα εξευρεθεί σύντομα λύση στο πρόβλημα των κτιριακών εγκαταστάσεων του Κέντρου και ότι η υπόθεση της καταβολής των εργοδοτικών εισφορών για τα συνταξιοδοτικά δικαιώματα των υπαλλήλων που εκκρεμεί επί του παρόντος ενώπιον του Δικαστηρίου των Ευρωπαϊκών Κοινοτήτων·

               37.

               επιδοκιμάζει το γεγονός ότι στην έκθεση δραστηριοτήτων του Κέντρου αναφέρεται ότι το 2006 εξακολούθησε να εφαρμόζει τις συστάσεις της Επιτροπής όσον αφορά την οριστικοποίηση και ενημέρωση της περιγραφής καθηκόντων, την ενημέρωση των διατακτών σχετικά με τις αρμοδιότητές τους, μεγαλύτερες προθεσμίες για τη δημοσίευση ανακοίνωσης για την πλήρωση κενών θέσεων, την επαρκή παρακολούθηση των δραστηριοτήτων του Κέντρου, την εκτίμηση κινδύνων, το σαφή καθορισμό του καθεστώτος του οργανισμού ως επιδοτούμενου ή αυτοχρηματοδοτούμενου οργάνου, και την πρόβλεψη της διαδικασίας παράδοσης για όλες τις ουσιώδεις αρμοδιότητες·

               38.

               επισημαίνει ότι το Κέντρο προσέλαβε εσωτερικό ελεγκτή τον Φεβρουάριο 2008.

      (1)  ΕΕ C 261 της 31.10.2007, σ. 42.

      (2)  ΕΕ C 309 της 19.12.2007, σ. 94.

      (3)  ΕΕ L 248 της 16.9.2002, σ. 1.

      (4)  ΕΕ L 314 της 7.12.1994, σ. 1.

      (5)  ΕΕ L 357 της 31.12.2002, σ. 72.

      (6)  ΕΕ L 187 της 15.7.2008, σ. 122.

      (7)  Ψήφισμα του Ευρωπαϊκού Κοινοβουλίου το οποίο περιέχει τις παρατηρήσεις που συνοδεύουν την πρόταση απόφασης για τη χορήγηση απαλλαγής στον διευθυντή του Μεταφραστικού Κέντρου των Οργάνων της Ευρωπαϊκής Ένωσης σχετικά με την εκτέλεση του προϋπολογισμού της για το οικονομικό έτος 2003 (ΕΕ L 196 της 27.7.2005, σ. 101).

      (8)  ΕΕ C 273 της 15.11.2007, σ. 1.

      (9)  Έγγραφο DS 605/1/07 Rev1 του Συμβουλίου.

      (10)  Πηγή: Έκθεση για τους ετήσιους λογαριασμούς του Γραφείου Εναρμόνισης στην εσωτερική αγορά για το οικονομικό έτος 2006 συνοδευόμενη από τις απαντήσεις του Γραφείου (ΕΕ C 309 της 19.12.2007, σ. 141).

      (11)  Πηγή: Έκθεση σχετικά με τους ετήσιους λογαριασμούς του Κοινοτικού Γραφείου Φυτικών Ποικιλιών για το οικονομικό έτος 2006 συνοδευόμενη από τις απαντήσεις του Γραφείου (ΕΕ C 309 της 19.12.2007, σ. 135).


Avis juridique important

|

31983D0066

83/66/ΕΟΚ: Απόφαση του Ευρωπαϊκού Κοινοβουλίου της 14ης Ιανουαρίου 1983 περί χορηγήσεως απαλλαγής στην Επιτροπή των Ευρωπαϊκών Κοινοτήτων ως προς τις δραστηριότητες του Πρώτου, Δεύτερου και Τρίτου Ευρωπαϊκού Ταμείου Αναπτύξεως κατά το οικονομικό έτος 1980

Επίσημη Εφημερίδα αριθ. L 046 της 18/02/1983 σ. 0025

***** ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ  της 14ης Ιανουαρίου 1983  περί χορηγήσεως απαλλαγής στην Επιτροπή των Ευρωπαϊκών Κοινοτήτων ως προς τις δραστηριότητες του Πρώτου, Δεύτερου και Τρίτου Ευρωπαϊκού Ταμείου Αναπτύξεως κατά το οικονομικό έτος 1980  (83/66/ΕΟΚ)  ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,  - εχοντας υπόψη την έκθεση του Ελεγκτικού Συνεδρίου για το οικονομικό έτος 1980 και τις απαντήσεις των θεσμικών οργάνων στην έκθεση αυτή (1),  - εχοντας υπόψη τον ισολογισμό και τους λογαριασμούς του Ευρωπαϊκού Ταμείου Αναπτύξεως για το οικονομικό έτος 1980 (ΕΠ (81) 672 τελικό),  - εχοντας υπόψη τις εκθέσεις της Επιτροπής Ελέγχου του Προϋπολογισμού και τη γνώμη της Επιτροπής Αναπτύξεως και Συνεργασίας (έγγρ. 1-100/82 και έγγρ. 1-760/82),  - δεδομένου ότι η συνθήκη της 22ας Ιουλίου 1975 εξουσιοδοτεί το Κοινοβούλιο να χορηγεί απαλλαγή ως προς τις δημοσιονομικές δραστηριότητες της Κοινότητας,  1. Χορηγεί απαλλαγή στην Επιτροπή σχετικά με το Πρώτο, Δεύτερο και Τρίτο Ευρωπαϊκό Ταμείο Αναπτύξεως για το οικονομικό έτος 1980.  2. Επιδοκιμάζει το γεγονός ότι αυτό σημαίνει το τελικό κλείσιμο των λογαριασμών του Πρώτου Ευρωπαϊκού Ταμείου Αναπτύξεως, όπως είχε κατά το παρελθόν επιδιωχθεί από το Κοινοβούλιο.  3. Αναθέτει στον πρόεδρό του να ανακοινώσει την απόφαση αυτή στην Επιτροπή, να τη διαβιβάσει στα άλλα θεσμικά όργανα και να μεριμνήσει για τη δημοσίευσή της στην Επίσημη Εφημερίδα των Ευρωπαϊκών Κοινοτήτων (σειρά L).  1.2 // Ο Γενικός Γραμματέας  // Ο Πρόεδρος  // H.-J. OPITZ  // Pieter DANKERT  (1) ΕΕ αριθ. C 344 της 31. 12. 1981, σ. 1.


title: 2007/390/ΕΚ: Απόφαση της Επιτροπής, της 7ης Ιουνίου 2007 , σχετικά με τη χρηματοδότηση, για το 2007, των δαπανών που συνεπάγονται τα μέσα πληροφορικής και οι ενέργειες επικοινωνίας στον τομέα της υγείας και της καλής μεταχείρισης των ζώων

text:
               8.6.2007

               EL

               Επίσημη Εφημερίδα της Ευρωπαϊκής Ένωσης

               L 146/21

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 7ης Ιουνίου 2007
   σχετικά με τη χρηματοδότηση, για το 2007, των δαπανών που συνεπάγονται τα μέσα πληροφορικής και οι ενέργειες επικοινωνίας στον τομέα της υγείας και της καλής μεταχείρισης των ζώων
   (2007/390/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως τα άρθρα 17, 37 και 37α,
   Εκτιμώντας τα ακόλουθα:

               (1)

               Η στέγαση, η διαχείριση και η συντήρηση του συστήματος TRACES, που προβλέπεται από την απόφαση 2003/24/ΕΚ της Επιτροπής, της 30ής Δεκεμβρίου 2002, όσον αφορά την ανάπτυξη ενός ενοποιημένου μηχανογραφικού κτηνιατρικού συστήματος (2), υπάγονται στην αρμοδιότητα της Επιτροπής και, στο πλαίσιο αυτό, απαιτούν χρηματοδότηση από την Κοινότητα. Η εν λόγω χρηματοδοτική συμμετοχή της Κοινότητας βασίζεται στο άρθρο 37 της απόφασης 90/424/ΕΟΚ.

               (2)

               Το σύστημα κοινοποίησης που, βάσει της οδηγίας 82/894/ΕΟΚ του Συμβουλίου, της 21ης Δεκεμβρίου 1982, για την κοινοποίηση των ασθενειών των ζώων μέσα στην Κοινότητα (3), θεσπίστηκε με την απόφαση 2005/176/ΕΚ της Επιτροπής, της 1ης Μαρτίου 2005, για τον καθορισμό της κωδικοποιημένης μορφής και των κωδικών όσον αφορά τη γνωστοποίηση ασθενειών ζώων σύμφωνα με την οδηγία 82/894/ΕΟΚ του Συμβουλίου (4) πρέπει να επικαιροποιηθεί με την εισαγωγή των απαιτούμενων τεχνολογικών βελτιώσεων. Η χρηματοδοτική συμμετοχή της Κοινότητας βασίζεται στο άρθρο 17 της απόφασης 90/424/ΕΟΚ.

               (3)

               Η πολιτική ενημέρωσης όσον αφορά την υγεία και την καλή μεταχείριση των ζώων απαιτεί την κοινοποίηση των σχετικών τεχνικών και επιστημονικών εξελίξεων. Η χρηματοδοτική συμμετοχή της Κοινότητας βασίζεται στο άρθρο 17 της απόφασης 90/424/ΕΟΚ.

               (4)

               Η παρούσα απόφαση ισοδυναμεί με απόφαση χρηματοδότησης κατά την έννοια του άρθρου 75 του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (5) και του άρθρου 90 του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (6).

               (5)

               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΑΠΟΦΑΣΙΖΕΙ:
   Άρθρο 1
   TRACES
   Η στέγαση, η διαχείριση και η συντήρηση του συστήματος TRACES, που προβλέπεται στην απόφαση 2003/24/ΕΚ της Επιτροπής, εγκρίνονται για τα ακόλουθα ποσά και για τους ακόλουθους στόχους:

               —

               560 000 ευρώ για τη στέγαση·

               —

               440 000 ευρώ για την απόκτηση του απαιτούμενου εξοπλισμού υλικοτεχνικής υποστήριξης στο πλαίσιο της βοήθειας προς τους χρήστες του συστήματος·

               —

               200 000 ευρώ για την απόκτηση του απαιτούμενου εξοπλισμού συντήρησης για την προσαρμογή του συστήματος στις νομικές και τεχνολογικές εξελίξεις·

               —

               300 000 ευρώ για την απαιτούμενη ανάπτυξη προγραμμάτων πληροφορικής.

         Άρθρο 2
   Σύστημα κοινοποίησης των ασθενειών των ζώων
   Η επικαιροποίηση του συστήματος κοινοποίησης, που προβλέπεται στην απόφαση 2005/176/ΕΚ, εγκρίνεται για ποσό 150 000 ευρώ.
   Άρθρο 3
   Κοινοποίηση στους τομείς της υγείας και της καλής μεταχείρισης των ζώων
   Η κοινοποίηση εκ μέρους της Επιτροπής, προς τις αρμόδιες αρχές και τους πολίτες, πληροφοριών σχετικά με την κοινοτική νομοθεσία στους τομείς της υγείας και της καλής μεταχείρισης των ζώων εγκρίνεται για τα ακόλουθα ποσά και για τους ακόλουθους στόχους:

               —

               240 000 ευρώ για τις δημοσιεύσεις και τη διάδοση των πληροφοριών και της στρατηγικής όσον αφορά την υγεία των ζώων·

               —

               130 000 ευρώ για τις δημοσιεύσεις και τη διάδοση των πληροφοριών και της στρατηγικής όσον αφορά την καλή μεταχείριση των ζώων.

         Άρθρο 4
   Διαδικασία ανάθεσης συμβάσεων
   Η επιλογή των αναδόχων πρόκειται να πραγματοποιηθεί βάσει υφιστάμενων συμβάσεων-πλαισίων ή βάσει προσκλήσεων υποβολής προσφορών που θα δημοσιευθούν κατά τη διάρκεια του 2007.

      Βρυξέλλες, 7 Ιουνίου 2007.

            Για την Επιτροπή

         Μάρκος ΚΥΠΡΙΑΝΟΫ

            Μέλος της Επιτροπής

      (1)  ΕΕ L 224 της 18.8.1990, σ. 19. Απόφαση όπως τροποποιήθηκε τελευταία με τον κανονισμό (ΕΚ) αριθ. 1791/2006 (ΕΕ L 363 της 20.12.2006, σ. 1).

      (2)  ΕΕ L 8 της 14.1.2003, σ. 44.

      (3)  ΕΕ L 378 της 31.12.1982, σ. 58. Οδηγία όπως τροποποιήθηκε τελευταία με την απόφαση 2004/216/ΕΚ της Επιτροπής (ΕΕ L 67 της 5.3.2004, σ. 27).

      (4)  ΕΕ L 59 της 5.3.2005, σ. 40. Απόφαση όπως τροποποιήθηκε με την απόφαση 2006/924/ΕΚ (ΕΕ L 354 της 14.12.2006, σ. 48).

      (5)  ΕΕ L 248 της 16.9.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ, Ευρατόμ) αριθ. 1995/2006 (ΕΕ L 390 της 30.12.2006, σ. 1).

      (6)  ΕΕ L 357 της 31.12.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ, Ευρατόμ) αριθ. 478/2007 (ΕΕ L 111 της 28.4.2007, σ. 13).


title: 81/1064/EOK: Απόφαση τού Συμβουλίου τής 15ης Δεκεμβρίου 1981 περί συνάψεως τής συμφωνίας υπό μορφή ανταλλαγής επιστολών περί τροποποιήσεως τής συμφωνίας θεσπίσεως, γιά τό 1981, διακανονισμού αλιείας μεταξύ τής Ευρωπαϊκής Οικονομικής Κοινότητος καί τού Βασιλείου τής Νορβηγίας

text:
ApiØ. L 388 /44                          Επίσημη Εφημερίδα τών Ευρωπαϊκών Κοινοτήτων                                     31 . 12.81
                                                   ΑΠΟΦΑΣΗ ΤΟΥ ΣΥΜΒΟΥΛΙΟΥ
                                                       τής 15ης Δεκεμβρίου 1981
                περί συνάψεως τής συμφωνίας ύπό μορφή άνταλλαγής έπιστολών περί τροποποιήσεως τής
                συμφωνίας θεσπίσεως, γιά τό 1981, διακανονισμοΰ άλιείας μεταξύ τής Ευρωπαϊκής
                                         Οικονομικής Κοινότητος καί τοΰ Βασιλείου τής Νορβηγίας
                                                            (81 / 1064/ EOK)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ,                                 λαγής επιστολών περι τροποποιήσεως τής συμφωνίας
                                                                         θεσπίσεως διακανονισμοί) αλιείας"
"Εχοντας ύπόψη :
                                                                         ότι ή έγκριση τής συμφωνίας αΰτης είναι πρός τό συμφέ
                                                                         ρον τής Κοινότητος,
τή συνθήκη περί ιδρύσεως τής Εύρωπάίκής Οικονομικής
Κοινότητος, καί ίδίως τό άρθρο 43 ,
                                                                         ΑΠΟΦΑΣΙΖΕΙ :
τήν πρόταση τής Επιτροπής,
                                                                                Αρθρο 1
τή γνώμη τοϋ ΕύρωπαϊκοΟ Κοινοβουλίου ( · ),
                                                                         Ή συμφωνία ύπό μορφή άνταλλαγής έπιστολών περί τρο
  E ktiiuovtoc :
                                                                         ποποιήσεως τής συμφωνίας θεσπίσεως, γιά τό 1981 , δια
                                                                         κανονισμοΰ άλιείας μεταξύ τής Εύρωπαϊκής Οικονομικής
                                                                         Κοινότητος καί τοϋ Βασιλείου τής Νορβηγίας έγκρίνεται
δτι ή συμφωνία ύπό μορφή ανταλλαγής επιστολών περί
                                                                         έξ όνόματος τής Κοινότητος.
θεσπίσεως διακανονισμού άλιείας, γιά τό 1981 , μεταξύ
 τής Εύρωπαϊκής Οικονομικής Κοινότητος καί τοϋ Βασι
λείου ιής Νορβηγίας (2), ύπογράφηκε στίς Βρυξέλλες στίς                  Τό κείμενο τής συμφωνίας έπισυνάπτεται στήν παρούσα
 1 1 Μαΐου 198 1 *                                                       άπόφαση.
 ότι τόν Ιούλιο τοϋ 1981 τό Διεθνές Συμβούλιο γιά τήν
                                                                                Αρθρο 2
 Εκμετάλλευση τής Θάλασσας (ΟΙΕΜ) αναθεώρησε τίς
 συστάσεις του σχετικά μέ τό έπίπεδο τών έπιτρεπομένων
 άλιευμάτων γιά ορισμένα άποθέματα ιχθύων πού ανα                       Ό πρόεδρος τοϋ Συμβουλίου έξουσιοδοτεΐται νά όρίσει
 πτύσσονται στή Βόρειο Θάλασσα"                                          τά πρόσωπα στά όποια άνατίθεται νά ύπογράψουν τή
                                                                         συμφωνία μέ σκοπό τή δέσμευση τής Κοινότητος.
 ότι ή Κοινότης καί ή Νορβηγία προέβησαν σέ διαβουλεύ
 σεις, επί τΐ)ς άναθεωρήσεως αύτής, κατά τή διαδικασία
 πού προβλέπεται στό άρθρο 2 τής συμφωνίας άλιείας                       Έγινε στις Βρυξέλλες, στις 15 Δεκεμβρίου 1981 .
 μεταξύ τής Εύρωπαϊκής Οικονομικής Κοινότητος καί τοϋ
 Βασιλείου τής Νορβηγίας (3)"
                                                                                Ha TO ZvuflovXio
 ότι στό τέλος τών διαβουλεύσεων οι δυό αντιπροσωπείες                                                     0 Tlpdedpog
 προέβησαν στή μονογραφή συμφωνίας ύπό μορφή άνταλ                                                       D. HOWELL
 (')  ΕΕ αριθ. Ο 287 τΐ|ς 9. II . 1981 , σ. 141 .
 (2)  ΕΕ άριθ. ί 87 της 1.4. 1 98 1 , σ. 18.
 (3)  ΕΕ άριθ. 1 226 της 29. 8. 1980, σ. 48.


Avis juridique important

|

31981D0261

81/261/ΕΟΚ: Απόφαση τού Συμβουλίου τής 9ης Απριλίου 1981 περί απαλλαγής τής Επιτροπής από τήν ευθύνη γιά τίς πράξεις διαχειρίσεως τού Ευρωπαϊκού Ταμείου Αναπτύξεως (1963), (Δεύτερο ΕΤΑ), γιά τό οικονομικό έτος 1979

Επίσημη Εφημερίδα αριθ. L 122 της 06/05/1981 σ. 0028

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 9ης Απριλίου 1981  περί απαλλαγής της Επιτροπής από την ευθύνη για τις πράξεις διαχειρίσεως του Ευρωπαϊκού Ταμείου Αναπτύξεως (1963), (Δεύτερο ΕΤΑ), για το οικονομικό έτος 1979  (81/261/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  τη σύμβαση συνδέσεως μεταξύ της Ευρωπαϊκής Οικονομικής Κοινότητος, και των συνδεδεμένων με αυτήν αφρικανικών κρατών και της Μαγαδασκάρης (1), που υπεγράφη στο Yaounde στις 20 Ιουλίου 1963,  την απόφαση 64/349/ΕΟΚ του Συμβουλίου της 25ης Φεβρουαρίου 1964 περί συνδέσεως των υπερποντίων χωρών και εδαφών με την Ευρωπαϊκή Οικονομική Κοινότητα (2),  την εσωτερική συμφωνία περί της χρηματοδοτήσεως και της διαχειρίσεως των ενισχύσεων της Κοινότητος (3), που υπεγράφη στο Yaounde στις 20 Ιουλίου 1963, και ιδίως το άρθρο 17,  το δημοσιονομικό κανονισμό του Ευρωπαϊκού Ταμείου Αναπτύξεως που θεσπίσθηκε με την εσωτερική συμφωνία περί χρηματοδοτήσεως και διαχειρίσεως των ενισχύσεων της Κοινότητος (4), και ιδίως τα άρθρα 7 και 8,  την απόφαση του Συμβουλίου της 30ής Μαΐου 1972 περί της μεταφοράς και χρήσεως των υπολοίπων του Ταμείου Αναπτύξεως για τις υπερπόντιες χώρες και εδάφη, που συστήθηκε με τη σύμβαση εφαρμογής που προσαρτάται στη συνθήκη περί ιδρύσεως της Ευρωπαϊκής Οικονομικής Κοινότητος,  το λογαριασμό διαχειρίσεως και τον ισολογισμό των πράξεων διαχειρίσεως του Ευρωπαϊκού Ταμείου Αναπτύξεως (1963), (Δεύτερο ΕΤΑ), που εγκρίθηκαν στις 31 Δεκεμβρίου 1979,  την έκθεση του Ελεγκτικού Συνεδρίου για το οικονομικό έτος 1979, που συνοδεύεται από τις απαντήσεις της Επιτροπής (5),  υπενθυμίζοντας ότι, σύμφωνα με τις ισχύουσες εκτελεστικές διατάξεις του Ευρωπαϊκού Ταμείου Αναπτύξεως (1963), (Δεύτερο ΕΤΑ), μόνο το Συμβούλιο μπορεί, με ειδική πλειοψηφία, να απαλλάσει την Επιτροπή από την ευθύνη για τη δημοσιονομική διαχείριση του Ταμείου,  Εκτιμώντας:  ότι, κυρίως, οι συνεισφορές των Κρατών μελών που αντιπροσωπεύουν 730 εκατομμύρια ευρωπαϊκές λογιστικές μονάδες, καθώς και τα διάφορα έσοδα του Ταμείου αποτέλεσαν τα έσοδα του οικονομικού έτους 1979·  ότι, κατ' εφαρμογή της ανωτέρω αποφάσεως του Συμβουλίου της 30ής Μαΐου 1972, ποσό 11 150 825 ,84 ευρωπαϊκών λογιστικών μονάδων μεταφέρθηκε, ως υπόλοιπο του πρώτου Ταμείου, στο Δεύτερο ΕΤΑ·  ότι καταβλήθηκε προκαταβολή 3 641 286,79 ευρωπαϊκών λογιστικών μονάδων στο Ευρωπαϊκό Ταμείο Αναπτύξεως (1975), (Τέταρτο ΕΤΑ)·  ότι οι πράξεις διαχειρίσεως του Ευρωπαϊκού Ταμείου Αναπτύξεως (1963), (Δεύτερο ΕΤΑ), εκ μέρους της Επιτροπής, κατά το οικονομικό έτος 1979, ήταν στο σύνολό τους τέτοιες ώστε θα πρέπει να απαλλαγεί η Επιτροπή από την ευθύνη για τη διαχείριση των πράξεων αυτών,  ΑΠΟΦΑΣΙΖΕΙ:  Άρθρο 1  Το Συμβούλιο εγκρίνει το λογαριασμό διαχειρίσεως του Ευρωπαϊκού Ταμείου Αναπτύξεως (1963), (Δεύτερο ΕΤΑ), στις 31 Δεκεμβρίου 1979 ως εξής:  - εσοδα: στο ποσό των 741 235 979,88 ευρωπαϊκών λογιστικών μονάδων,  - εξοδα (πληρωμές): στο ποσό των 726 443 867,25 ευρωπαϊκών λογιστικών μονάδων.  Άρθρο 2  Το Συμβούλιο απαλλάσσει την Επιτροπή από την ευθύνη για τις πράξεις διαχειρίσεως του Ευρωπαϊκού Ταμείου Αναπτύξεως (1963), (Δεύτερο ΕΤΑ), για το οικονομικό έτος 1979.  Έγινε στο Λουξεμβούργο, στις 9 Απριλίου 1981.  Για το Συμβούλιο  Ο Πρόεδρος  D. F. van der MEI  (1) ΕΕ αριθ. 93 της 11. 6. 1964, σ. 1431/64.  (2) ΕΕ αριθ. 93 της 11. 6. 1964, σ. 1472/64.  (3) ΕΕ αριθ. 93 της 11. 6. 1964, σ. 1493/64.  (4) ΕΕ αριθ. 93 της 11. 6. 1964, σ. 1498/64.  (5) ΕΕ αριθ. C 342 της 31. 12. 1980, σ. 1.


title: Απόφαση (ΚΕΠΠΑ) 2017/112 της Επιτροπής Πολιτικής και Ασφάλειας, της 10ης Ιανουαρίου 2017, σχετικά με τον διορισμό του διοικητή αποστολής της ΕΕ για τη στρατιωτική εκπαιδευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUTM RCA) (EUTM RCA/1/2017)

text:
               24.1.2017

               EL

               Επίσημη Εφημερίδα της Ευρωπαϊκής Ένωσης

               L 18/47

         ΑΠΌΦΑΣΗ (ΚΕΠΠΑ) 2017/112 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 10ης Ιανουαρίου 2017
   σχετικά με τον διορισμό του διοικητή αποστολής της ΕΕ για τη στρατιωτική εκπαιδευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUTM RCA) (EUTM RCA/1/2017)
   Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38,
   Έχοντας υπόψη την απόφαση του Συμβουλίου (ΚΕΠΠΑ) 2016/610, της 19ης Απριλίου 2016, σχετικά με στρατιωτική εκπαιδευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUΤΜ RCA) (1), και ιδίως το άρθρο 5 αυτής,
   Εκτιμώντας τα ακόλουθα:

               (1)

               Με την απόφαση (ΚΕΠΠΑ) 2016/610 ο ταξίαρχος Eric HAUTECLOQUE-RAYSZ διορίζεται διοικητής αποστολής ΕΕ της EUTM RCA.

               (2)

               Δυνάμει του άρθρου 5 παράγραφος 1 της απόφασης (ΚΕΠΠΑ) 2016/610, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ), σύμφωνα με το άρθρο 38 της Συνθήκης για την Ευρωπαϊκή Ένωση, να λάβει τις σχετικές αποφάσεις για τον διορισμό των επόμενων διοικητών αποστολής της ΕΕ.

               (3)

               Στις 16 Νοεμβρίου 2016 η στρατιωτική επιτροπή της ΕΕ συνέστησε να εγκριθεί ο διορισμός του ταξιάρχου Herman RUYS, που πρότεινε η κοινή επιτροπή Eurocorps, ως νέου διοικητή αποστολής της ΕΕ για την EUTM RCA σε αντικατάσταση του ταξιάρχου Eric HAUTECLOQUE-RAYSZ από τις 16 Ιανουαρίου 2017.

               (4)

               Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, το οποίο έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στη θέσπιση και την εφαρμογή αποφάσεων και δράσεων της Ευρωπαϊκής Ένωσης που έχουν συνέπειες στην άμυνα,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο ταξίαρχος Herman RUYS διορίζεται διοικητής αποστολής της ΕΕ για τη στρατιωτική εκπαιδευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUTM RCA) από τις 16 Ιανουαρίου 2017.
   Άρθρο 2
   Η παρούσα απόφαση αρχίζει να ισχύει από την ημερομηνία της έκδοσής της.

      Βρυξέλλες, 10 Ιανουαρίου 2017.

            Για την Επιτροπή Πολιτικής και Ασφάλειας

            Ο Πρόεδρος

         W. STEVENS

      (1)  ΕΕ L 104 της 20.4.2016, σ. 21.


title: 2004/526/ΕΚ:Απόφαση της Ευρωπαϊκής Κεντρικής Τράπεζας, της 17ης Ιουνίου 2004, για τη θέσπιση του εσωτερικού κανονισμού του γενικού συμβουλίου της Ευρωπαϊκής Κεντρικής Τράπεζας (ΕΚΤ/2004/12)

text:
               30.6.2004

               EL

               Επίσημη Εφημερίδα της Ευρωπαϊκής Ένωσης

               L 230/61

      ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ

   της 17ης Ιουνίου 2004
   για τη θέσπιση του εσωτερικού κανονισμού του γενικού συμβουλίου της Ευρωπαϊκής Κεντρικής Τράπεζας
   (ΕΚΤ/2004/12)
   (2004/526/ΕΚ)
   ΤΟ ΓΕΝΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 46.4,
   ΑΠΟΦΑΣΙΖΕΙ:
   Άρθρο μόνο
   Ο εσωτερικός κανονισμός του γενικού συμβουλίου της Ευρωπαϊκής Κεντρικής Τράπεζας της 1ης Σεπτεμβρίου 1998 αντικαθίσταται από τις ακόλουθες διατάξεις, οι οποίες αρχίζουν να ισχύουν την 1η Ιουλίου 2004:

      «ΕΣΩΤΕΡΙΚΟΣ ΚΑΝΟΝΙΣΜΟΣ ΤΟΥ ΓΕΝΙΚΟΥ ΣΥΜΒΟΥΛΙΟΥ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
      ΠΡΟΕΙΣΑΓΩΓΙΚΟ ΚΕΦΑΛΑΙΟ
      Άρθρο 1
      Ορισμοί
      Ο παρών εσωτερικός κανονισμός συμπληρώνει τη συνθήκη για την ίδρυση της Ευρωπαϊκής Κοινότητας και το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας. Η έννοια των όρων στον παρόντα εσωτερικό κανονισμό είναι η ίδια όπως και στη συνθήκη και στο καταστατικό.
      ΚΕΦΑΛΑΙΟ I
      ΤΟ ΓΕΝΙΚΟ ΣΥΜΒΟΥΛΙΟ
      Άρθρο 2
      Χρόνος και τόπος των συνεδριάσεων του γενικού συμβουλίου
      1.   Το γενικό συμβούλιο αποφασίζει για το χρόνο των συνεδριάσεών του έπειτα από πρόταση του προέδρου.
      2.   Ο πρόεδρος συγκαλεί το γενικό συμβούλιο σε συνεδρίαση, εφόσον το ζητήσουν τρία τουλάχιστον μέλη του γενικού συμβουλίου.
      3.   Ο πρόεδρος συγκαλεί επίσης το γενικό συμβούλιο οσάκις το κρίνει αναγκαίο.
      4.   Το γενικό συμβούλιο κανονικά συνεδριάζει στις κτιριακές εγκαταστάσεις της Ευρωπαϊκής Κεντρικής Τράπεζας (ΕΚΤ).
      5.   Συνεδριάσεις δύνανται να πραγματοποιούνται και μέσω τηλεσυσκέψεων, εκτός εάν διαφωνούν τουλάχιστον τρεις διοικητές.
      Άρθρο 3
      Παρακολούθηση των συνεδριάσεων του γενικού συμβουλίου
      1.   Με την εξαίρεση των περιπτώσεων που αναφέρονται στον παρόντα εσωτερικό κανονισμό, τις συνεδριάσεις του γενικού συμβουλίου παρακολουθούν μόνον τα μέλη του, τα λοιπά μέλη της εκτελεστικής επιτροπής, ο πρόεδρος του Συμβουλίου της Ευρωπαϊκής Ένωσης και ένα μέλος της Επιτροπής των Ευρωπαϊκών Κοινοτήτων.
      2.   Κάθε διοικητής μπορεί κανονικά να συνοδεύεται από ένα άτομο.
      3.   Στις περιπτώσεις που μέλος του γενικού συμβουλίου αδυνατεί να παραστεί σε συνεδρίαση, μπορεί να ορίσει, εγγράφως, αναπληρωτή για να παραστεί και να ψηφίσει αντ’ αυτού. Το έγγραφο αυτό κοινοποιείται στον πρόεδρο σε εύλογο χρονικό διάστημα πριν από τη συνεδρίαση. Ο εν λόγω αναπληρωτής μπορεί κανονικά να συνοδεύεται από ένα άτομο.
      4.   Ο πρόεδρος ορίζει ένα μέλος του προσωπικού της ΕΚΤ ως γραμματέα. Ο γραμματέας επικουρεί τον πρόεδρο στην προετοιμασία των συνεδριάσεων του γενικού συμβουλίου και συντάσσει τα πρακτικά.
      5.   Το γενικό συμβούλιο δύναται να προσκαλεί και άλλα πρόσωπα να παρίστανται στις συνεδριάσεις του, εφόσον το κρίνει σκόπιμο.
      Άρθρο 4
      Ψηφοφορία
      1.   Το γενικό συμβούλιο ψηφίζει, εφόσον υπάρχει απαρτία των δύο τρίτων των μελών του ή των αναπληρωτών τους. Εφόσον δεν υπάρχει απαρτία, ο πρόεδρος μπορεί να συγκαλέσει έκτακτη συνεδρίαση στην οποία οι αποφάσεις μπορούν να λαμβάνονται χωρίς την ανωτέρω αναφερόμενη απαρτία.
      2.   Εφόσον δεν ορίζεται διαφορετικά στο καταστατικό, οι αποφάσεις λαμβάνονται με απλή πλειοψηφία.
      3.   Το γενικό συμβούλιο προβαίνει σε ψηφοφορία έπειτα από πρόσκληση του προέδρου. Ο πρόεδρος κινεί επίσης τη διαδικασία ψηφοφορίας, εφόσον το ζητήσει οποιοδήποτε μέλος του γενικού συμβουλίου.
      4.   Αποφάσεις δύνανται να λαμβάνονται και με γραπτή διαδικασία, εκτός εάν διαφωνούν τουλάχιστον τρία μέλη του γενικού συμβουλίου. Για τη γραπτή διαδικασία απαιτούνται:

                  i)

                  κανονικά τουλάχιστον δέκα εργάσιμες ημέρες για μελέτη από κάθε μέλος του γενικού συμβουλίου. Σε επείγουσες περιπτώσεις που αιτιολογούνται στην αίτηση, το διάστημα αυτό μπορεί να μειωθεί σε πέντε εργάσιμες ημέρες και

                  ii)

                  η προσωπική υπογραφή κάθε μέλους του γενικού συμβουλίου και

                  iii)

                  η καταχώρηση της εν λόγω απόφασης στα πρακτικά της επόμενης συνεδρίασης του γενικού συμβουλίου.

            Άρθρο 5
      Οργάνωση των συνεδριάσεων του γενικού συμβουλίου
      1.   Το γενικό συμβούλιο ψηφίζει την ημερήσια διάταξη κάθε συνεδρίασης. Ο πρόεδρος καταρτίζει προσωρινή ημερήσια διάταξη και την αποστέλλει, μαζί με τα σχετικά έγγραφα, στα μέλη του γενικού συμβουλίου, καθώς και στους λοιπούς εξουσιοδοτημένους μετέχοντες τουλάχιστον οκτώ ημέρες πριν από τη συνεδρίαση, εκτός εκτάκτων περιπτώσεων, οπότε ο πρόεδρος ενεργεί ανάλογα με τις περιστάσεις. Το γενικό συμβούλιο δύναται να αποφασίσει τη διαγραφή ή την προσθήκη θεμάτων στην προσωρινή ημερήσια διάταξη, έπειτα από πρόταση του προέδρου ή οποιουδήποτε άλλου μέλους του γενικού συμβουλίου. Η διαγραφή θέματος από την ημερήσια διάταξη γίνεται έπειτα από αίτημα τουλάχιστον τριών μελών του γενικού συμβουλίου, εφόσον τα σχετικά έγγραφα δεν έχουν υποβληθεί στα μέλη του γενικού συμβουλίου εγκαίρως.
      2.   Τα πρακτικά των εργασιών του γενικού συμβουλίου υποβάλλονται στα μέλη του για έγκριση στην επόμενη συνεδρίαση (ή νωρίτερα, εφόσον είναι αναγκαίο, με γραπτή διαδικασία) και υπογράφονται από τον πρόεδρο.
      ΚΕΦΑΛΑΙΟ II
      ΣΥΜΜΕΤΟΧΗ ΤΟΥ ΓΕΝΙΚΟΥ ΣΥΜΒΟΥΛΙΟΥ ΣΤΑ ΚΑΘΗΚΟΝΤΑ ΤΟΥ ΕΥΡΩΠΑΪΚΟΥ ΣΥΣΤΗΜΑΤΟΣ ΚΕΝΤΡΙΚΩΝ ΤΡΑΠΕΖΩΝ
      Άρθρο 6
      Σχέση μεταξύ γενικού συμβουλίου και διοικητικού συμβουλίου
      1.   Με την επιφύλαξη των λοιπών αρμοδιοτήτων του γενικού συμβουλίου, συμπεριλαμβανομένων των αρμοδιοτήτων που προβλέπονται στο άρθρο 44 του καταστατικού, το γενικό συμβούλιο συμβάλλει ιδίως στα καθήκοντα που αναφέρονται στα άρθρα 6.2 έως 6.8.
      2.   Το γενικό συμβούλιο συμβάλλει στα συμβουλευτικά καθήκοντα της ΕΚΤ δυνάμει των άρθρων 4 και 25.1 του καταστατικού.
      3.   Η συμβολή του γενικού συμβουλίου στα καθήκοντα της ΕΚΤ στον τομέα της στατιστικής συνίσταται:

                  —

                  στην ενίσχυση της συνεργασίας μεταξύ όλων των εθνικών κεντρικών τραπεζών της Ευρωπαϊκής Ένωσης, με σκοπό την υποστήριξη των καθηκόντων της ΕΚΤ στον τομέα της στατιστικής,

                  —

                  στην προώθηση της εναρμόνισης, όπου είναι αναγκαίο, των κανόνων και πρακτικών που διέπουν τη συλλογή, επεξεργασία και διανομή των στατιστικών στοιχείων των εθνικών κεντρικών τραπεζών της Ευρωπαϊκής Ένωσης, και

                  —

                  στην υποβολή παρατηρήσεων προς το διοικητικό συμβούλιο σχετικά με σχέδια συστάσεων της ΕΚΤ στον τομέα της στατιστικής, δυνάμει του άρθρου 42 του καταστατικού, πριν από την έγκρισή τους.

            4.   Το γενικό συμβούλιο συμβάλλει στην εκπλήρωση των υποχρεώσεων της ΕΚΤ για την υποβολή εκθέσεων δυνάμει του άρθρου 15 του καταστατικού, υποβάλλοντας στο διοικητικό συμβούλιο παρατηρήσεις σχετικά με την ετήσια έκθεση, πριν από την έγκρισή της.
      5.   Το γενικό συμβούλιο συμβάλλει στην τυποποίηση της λογιστικής παρακολούθησης και την υποβολή εκθέσεων σχετικά με τις πράξεις που καθορίζονται στο άρθρο 26.4 του καταστατικού, υποβάλλοντας στο διοικητικό συμβούλιο παρατηρήσεις σχετικά με τα σχέδια κανόνων, πριν από την έγκρισή τους.
      6.   Το γενικό συμβούλιο συμβάλλει στην έγκριση άλλων μέτρων στο πλαίσιο του άρθρου 29.4 του καταστατικού, υποβάλλοντας στο διοικητικό συμβούλιο παρατηρήσεις σχετικά με τα σχέδια των εν λόγω μέτρων, πριν από την έγκρισή τους.
      7.   Το γενικό συμβούλιο συμβάλλει στον καθορισμό των όρων απασχόλησης του προσωπικού της Ευρωπαϊκής Κεντρικής Τράπεζας, υποβάλλοντας στο διοικητικό συμβούλιο παρατηρήσεις σχετικά με το οικείο σχέδιο πριν από την έγκρισή του.
      8.   Το γενικό συμβούλιο συμβάλλει στις προετοιμασίες για τον αμετάκλητο καθορισμό των συναλλαγματικών ισοτιμιών δυνάμει του άρθρου 47.3 του καταστατικού, υποβάλλοντας στο διοικητικό συμβούλιο παρατηρήσεις σχετικά με:

                  —

                  τα σχέδια γνωμών της ΕΚΤ δυνάμει του άρθρου 123 παράγραφος 5 της συνθήκης, και οποιοδήποτε άλλο σχέδιο γνώμης της ΕΚΤ σχετικά με κοινοτικές νομικές πράξεις που εκδίδονται όταν καταργείται μια παρέκκλιση, και

                  —

                  τις αποφάσεις που προβλέπονται στο σημείο 10 του πρωτοκόλλου για ορισμένες διατάξεις που αφορούν το Ηνωμένο Βασίλειο της Μεγάλης Βρετανίας και Βορείου Ιρλανδίας.

            9.   Οσάκις το γενικό συμβούλιο καλείται να συμβάλει στα καθήκοντα της ΕΚΤ σύμφωνα με τις διατάξεις των ανωτέρω παραγράφων, του παραχωρείται για το σκοπό αυτό εύλογο χρονικό διάστημα, το οποίο δεν μπορεί να είναι μικρότερο των δέκα εργάσιμων ημερών. Σε επείγουσες περιπτώσεις που αιτιολογούνται στην αίτηση, το διάστημα αυτό μπορεί να μειωθεί σε πέντε εργάσιμες ημέρες. Η χρήση της γραπτής διαδικασίας εναπόκειται στην κρίση του προέδρου.
      10.   Ο πρόεδρος ενημερώνει το γενικό συμβούλιο, σύμφωνα με το άρθρο 47.4 του καταστατικού, για τις αποφάσεις του διοικητικού συμβουλίου.
      Άρθρο 7
      Σχέση μεταξύ γενικού συμβουλίου και εκτελεστικής επιτροπής
      1.   Στο γενικό συμβούλιο της ΕΚΤ παρέχεται η δυνατότητα υποβολής παρατηρήσεων πριν η εκτελεστική επιτροπή:

                  —

                  εφαρμόσει νομικές πράξεις του διοικητικού συμβουλίου για τις οποίες, σύμφωνα με τις διατάξεις του άρθρου 12.1 του εσωτερικού κανονισμού της Ευρωπαϊκής Κεντρικής Τράπεζας, απαιτείται η συμμετοχή του γενικού συμβουλίου,

                  —

                  εκδώσει, στο πλαίσιο των εξουσιών που της έχει μεταβιβάσει το διοικητικό συμβούλιο σύμφωνα με τις διατάξεις του άρθρου 12.1 του καταστατικού, νομικές πράξεις για τις οποίες, σύμφωνα με τις διατάξεις του άρθρου 12.1 του εσωτερικού κανονισμού της Ευρωπαϊκής Κεντρικής Τράπεζας, απαιτείται η συμμετοχή του γενικού συμβουλίου.

            2.   Οσάκις το γενικό συμβούλιο καλείται να υποβάλει παρατηρήσεις σύμφωνα με τις διατάξεις της πρώτης παραγράφου του παρόντος άρθρου, του παραχωρείται για το σκοπό αυτό εύλογο χρονικό διάστημα, το οποίο δεν είναι μικρότερο των δέκα εργάσιμων ημερών. Σε επείγουσες περιπτώσεις που αιτιολογούνται στην αίτηση, το διάστημα αυτό μπορεί να μειωθεί σε πέντε εργάσιμες ημέρες. Η χρήση γραπτής διαδικασίας εναπόκειται στην κρίση του προέδρου.
      Άρθρο 8
      Επιτροπές του Ευρωπαϊκού Συστήματος Κεντρικών Τραπεζών
      1.   Εντός του πεδίου των αρμοδιοτήτων του, το γενικό συμβούλιο μπορεί να ζητεί από τις επιτροπές που έχουν συσταθεί από το διοικητικό συμβούλιο δυνάμει του άρθρου 9 του εσωτερικού κανονισμού της Ευρωπαϊκής Κεντρικής Τράπεζας τη μελέτη συγκεκριμένων θεμάτων.
      2.   Η εθνική κεντρική τράπεζα κάθε μη συμμετέχοντος κράτους μέλους δύναται να διορίζει δύο, το πολύ, μέλη του προσωπικού τα οποία συμμετέχουν στις συνεδριάσεις επιτροπής οσάκις το αντικείμενο των εν λόγω συνεδριάσεων εμπίπτει στο πεδίο αρμοδιότητας του γενικού συμβουλίου και οσάκις κρίνεται σκόπιμο από τον πρόεδρο επιτροπής και την εκτελεστική επιτροπή.
      ΚΕΦΑΛΑΙΟ III
      ΕΙΔΙΚΕΣ ΔΙΑΔΙΚΑΣΤΙΚΕΣ ΔΙΑΤΑΞΕΙΣ
      Άρθρο 9
      Νομικές πράξεις
      1.   Οι αποφάσεις της ΕΚΤ που λαμβάνονται δυνάμει των άρθρων 46.4 και 48 του καταστατικού και του παρόντος εσωτερικού κανονισμού, καθώς και οι συστάσεις και γνώμες της ΕΚΤ που εκδίδονται από το γενικό συμβούλιο δυνάμει του άρθρου 44 του καταστατικού, υπογράφονται από τον πρόεδρο.
      2.   Όλες οι νομικές πράξεις της ΕΚΤ αριθμούνται, κοινοποιούνται και δημοσιεύονται σύμφωνα με το άρθρο 17.7 του εσωτερικού κανονισμού της Ευρωπαϊκής Κεντρικής Τράπεζας.
      Άρθρο 10
      Εμπιστευτικότητα και πρόσβαση στα έγγραφα της ΕΚΤ
      1.   Οι εργασίες του γενικού συμβουλίου και οποιασδήποτε επιτροπής ή ομάδας η οποία χειρίζεται θέματα της αρμοδιότητάς του, είναι εμπιστευτικές, εκτός εάν το γενικό συμβούλιο εξουσιοδοτήσει τον πρόεδρο να δημοσιοποιήσει το αποτέλεσμα των συσκέψεών τους.
      2.   Η πρόσβαση του κοινού σε έγγραφα που συντάσσονται από το γενικό συμβούλιο, καθώς και από οποιαδήποτε επιτροπή ή ομάδα που χειρίζεται θέματα της αρμοδιότητάς του, διέπεται από απόφαση του διοικητικού συμβουλίου που εκδίδεται δυνάμει του άρθρου 23.2 του εσωτερικού κανονισμού της Ευρωπαϊκής Κεντρικής Τράπεζας.
      3.   Η διαβάθμιση και ο χειρισμός των εγγράφων που συντάσσονται από το γενικό συμβούλιο, καθώς και από οποιαδήποτε επιτροπή ή ομάδα η οποία χειρίζεται θέματα της αρμοδιότητάς του, γίνεται σύμφωνα με τους κανόνες που καθορίζονται στη διοικητική εγκύκλιο που εκδίδεται δυνάμει του άρθρου 23.3 του εσωτερικού κανονισμού της Ευρωπαϊκής Κεντρικής Τράπεζας. Η πρόσβαση σε αυτά είναι ελεύθερη μετά την παρέλευση 30 ετών, εκτός εάν ληφθεί διαφορετική απόφαση από τα όργανα λήψης αποφάσεων.
      Άρθρο 11
      Παύση της ισχύος
      Με την κατάργηση όλων των παρεκκλίσεων από το Συμβούλιο της Ευρωπαϊκής Ένωσης, σύμφωνα με το άρθρο 122 παράγραφος 2 της συνθήκης, και τη λήψη των αποφάσεων που προβλέπονται από το πρωτόκολλο για ορισμένες διατάξεις που αφορούν το Ηνωμένο Βασίλειο της Μεγάλης Βρετανίας και Βορείου Ιρλανδίας, διαλύεται το γενικό συμβούλιο και παύει η ισχύς του παρόντος εσωτερικού κανονισμού.»

      Φρανκφούρτη, 17 Ιουνίου 2004.

            Ο πρόεδρος της ΕΚΤ

         Jean-Claude TRICHET